Madaxweynaha Somaliland Oo Kormeer Ku Tegay Bilowga Sahaminta Shidaalka Dalka Ku Duugan, Ee Laga Wado Gobolada Saraar Iyo Togdheer – WARSOOR\nMadaxweynaha Somaliland Oo Kormeer Ku Tegay Bilowga Sahaminta Shidaalka Dalka Ku Duugan, Ee Laga Wado Gobolada Saraar Iyo Togdheer\nBurco – (warsoor) – Madaxweynaha Jamhuuriyadda Somaliland, Mudane Axmed Maxamed Silaanyo waxa uu subaxnimadii hore ee saaka ka jarmaaday Magaalada Berbera, isaga iyo weftigii uu hoggaaminayey ee maalmahan ku sugnaa gobolka Saaxil, waxaanay gaadheen deegaamada laga wado sahaminta Shidaalka Ku Duugan qaybo ka mida Dhulka Somaliland.\nMadaxweynaha oo goob joog u ahaa saaka sida ay hawshu uga socoto halkaasi ayaa u mahadnaqay wasaaradda macdanta iyo tamarta oo iyagu markii u horaysay hirgelisay in la helo qalab lagu baadho khayraadka uu ka mid yahay shidaalku, sidoo kale madaxweynuhu waxa uu u mahadnaqay dadweynaha deegaamada laga wado sahaminta shidaalka oo si wanaagsan ula shaqeeya wasaaradda iyo farsamo yaqaanada ku hawlan sahaminta shidaalka.\nMadaxweynuhu markii uu soo dhamaystay kormeerkiisa waxa uu ku soo laabtay magaalada burco oo uu subaxnimadii hore ku dhaafay socdaal wakhti dadku ay hurdeen markii danbe ee uu ku soo noqdayna Madaxweynaha iyo weftigiisu waxay soo dhawayn balaadhan kala kulmeen shacbiga ku dhaqan magaalo madaxda Togdheer oo iyagu marwalba caan ku ah soo dhawaynta Madaxweynaha Qaranka Somaliland. Waxaanu Madaxweynuhu ka qaybgalay munaasibad aad loo soo agaasimay oo ka dhacday Hotel Kaafi ee magaalada Burco, munaasibadaasi oo ay ka hadleen haldoorka Somaliland ayuu madaxweynuhu ka jeediyey khudbad qiimo leh oo ay aad ula dheceen dadkii ku sugnaa halkaasi.\nWaxaanay u dhignayd Khudbada Madaxweynuhu sidan:-\nMilgo iyo maamuus weyn ayay Madaxweyne ahaan ii tahay, in aan idinkala soo qayb galo, xafladdan lagu daah furayo, bilawga sahaminta shidaalka dalka. Mashruucan sahaminta shidaalku, wuxuu si rasmi ah uga bilaabmay Gobolka Saraar iyo Togdheer, wuxuuna u gudbi doonaa Gobollada Daad-madheedh, Maroodi-jeex, Hawd iyo Sanaag.\nAnigoo munaasibadan ka faa’iidaysanaya, waxaan jecelahay in aan halkan uga mahad-celiyo, dhammaan bulshada ku dhaqan gobollada hawlgalladu ka socdaan, sida diiran ee ay u soo dhoweeyeen, si gaar ah, waxaan u bogaadinayaa waayeelka iyo waxgaradka, sida hagar la’aanta ah isu barbar taagay barnaamijkan sahaminta shidaalka, ee ka socda deegaannada qaar. Mar labaad, waxaan ku hambalyaynayaa dhammaan hawl-wadeennada Wasaaradda Macdanta iyo Tamarta, ee uu hormoodka u yahay Eng. Xuseen Cabdi Ducaale, doorkii iyo dedaakii ay ka geysteen hirgelinta mashruucan qiimaha badan oo ka mid ahaa himilooyinkii Xisbiga Kulmiye.\nKhayraadka iyo nimcooyinka kala duduwan ee EEBE aadanaha u qaybiyey, waxay ka mid yihiin, ayaanka iyo nasiibka la is dheer yahay. Sidaa darteed, waxaa lagama maarmaan ah, in aynu ogaanno wixii qaddarka ALLE aynu qayb u helnay, iyo wixii qaniimad dhulkeenu hodan ku yahay. Haddaba, si aynu ugu gungaadhno arrintan, waxaa la inooga baahan yahay in aynu la nimaadno tallo adag, tawfiiq wanaagsan iyo tabaabushe weyn.\nSoomaalidu waxay ku maah-maahdaa:\n“Soor baa lagu fadhiyaa, ee sallo laguma fadhiyo”.\nSiyaasadda qarankan aan ku hagayo, waxaa bud-dhig u ah, in la hirgeliyo horumar ballaadhan, iyo in la yagleelo nolol dadku dugsan karaan. Waxaan shacbigayga ku leeyahay, hal ku dhigyadii uu geel-jiruhu ku heesi jiray, “Ragna dhuuni buu kuu dhex joogaa, ragna dhaqashuu kuugu dhaadhacay”.\nWaxaannu nahay xukuumad bisil, oo ay ku duugan tahay dulqaad, dad-wad, waayo-aragnimo iyo waayeelnimo. Sidaa darteed, waxaan soo dhoweynayaa dhaliilaha dhabta ah, ee runta ku dhisan, iyo toosinta wax lagu dhisayo ee maamulkayga loo jeedinayo. Aniga oo mabaadiida aan aaminsanahay ka duulaya, waxaan diyaar u ahay in aan saxo wixii qaladama, waxaana la yidhi “Qalad waa markii la qabto”. Dhinaca kale, waxaan ixtiraamayaa aragtiyaha ka soo horjeeda, hayaanka horumarka iyo higsiga himilada qarankan, aan hoggaankiisa hayo. Waxaannu xurmaynaynaa, xuquuda iyo xoriyaadka muwaadiniinta. Waxaan caddaynayaa in aanay jirin, isla markaana jiri doonin cid lagu cabudhiyo, ama lagu ciqaabayo fikirkiisa qof ahaaneed.\nHase-yeeshee, waxaa reebban in sharciga gacanta lagu qaato, ama la is hortaago hawlgallada sahaminta shidaalka, iyo mashaariicda kale ee horumarka, ama maalgashiga ee dalka u soo horyeeshay. Waxaan u digayaa, cid kasta oo isku dayda in ay abaabusho khal-khal iyo rabshado lagu wax yeelaynayo amniga, nabadgelyada iyo midnimada ummadda JSL. Waxaan sida cadceeda u cadaynayaa, in aan dawladaydu u dulqaadan doonin, dibindaabyada dalka iyo dembiyada abaabulan ee qarankan lagu duminayo. Arrintani waxay ka mid tahay xilka iyo waajibaadka i saaran Madaxweyne ahaan, ee la ii doortay. Sidaa darteed, far waaweyn oo aan gabasho lahayn baan ku qorayaa.\nSida aynu la wada soconno, dib-u-dhac ayaa ku yimi Doorasahadii Madaxtooyada ee inoo qorshaysnayd 28/03/2017, oo ay maanta inaga xigto 2 cisho. Xaqiiqdii, aad ban uga xumahay, dib-u-dhaca ku yimi doorashooyinkii Madaxtooyada, Golaha Wakiillada iyo Goleyaasha Deegaanka. Madaxweyne ahaan, ma jiro cid iga jeclayd in doorashadu qabsoonto xilligii loogu talo galay. Xiiso iima hayo, xikmadna uma arko, in aan kursiga sii fadhiyo, wakhti ka baxsan muddo xileedkii la ii doortay, isla markaana muddo kordhin marba la ii sameeyo. Mansabkan aan qaranka u hayo, waxaan ku imi si maamus leh, waxaanan jecelahay in aan kaga tago si sharaf iyo xarrago leh. Waxaan shacbigayga u caddaynayaa, in arrintani aanay ku iman xeelad siyaasadeed, oo ay xukuumadaydu ka dambaysay. Dib u dhacan, waxaa keenay, abaarta ba’an ee inagu habsatay.\nMuddo kordhintani, waxay ka mid ahayd go’aammadii iigu adkaa, shakhsi ahaan, ee isoo maray muddadii aan talada dalka gadhwadeenka ka ahaa. Sidoo kale, waxay ka mid tahay, arrimaha culus ee aan marar badan, ka fekiray tan iyo intii aan hano-qaaday. Aniga oo arkayay duruufta adag ee dadkayga haysata, haddana si aan uga hortago dib-u-dhac ku yimaadda doorashada, waxaan isku dayey, in aan ku qanciyo madaxda xisbiyada qaranka, in la isku maareeyo gurmadka abaarta, iyo qaybinta kaadhadhka diiwaangelinta cod-bixiyeyaasha, iyo qabsoomidda doorashada.\nHase-yeeshee, waxa igaga hor yimi aragtidaa, labadii xisbi mucaarid (Waddani iyo UCID), oo ku adkaystay in doorashada dib loo dhigo muddo lix bilood ah. Tallo wadaag, tawfiiq, iyo isu tanaasul, waa wixii aynu ku soo caano maallay ummad ahaan. Sidaa darteed, nin neceb iyo nin jecelba, waxa madaxdii qaranku markii aan ku martiqaaday madal loo dhan yahay, la gaadhay is fahan iyo heshiis qaran, taas oo dib-u-dhig ku samaynaya Doorashada Madaxtooyada muddo lix bilood iyo toban maalmood ah. Heshiiskaa, waxaan u gudbiyey aqalka Golaha Guurtiada, aniga oo ka codsaday in sidiisa ku ansixiyaan.\nMarka aan si saraaxad leh u hadlo, ima farxad gelin, go’aankii ka soo baxay Golaha Guurtida, oo ku saabsanaa muddo kordhintii loo sameeyey Doorashooyinka Madaxtooyada, Golaha Wakiillada iyo Goleyaasha Deegaanka. Hase-yeeshee, waxaan garwaaqsanahay, in Golaha Guurtidu yahay hay’ad dastuuri ah, oo arrintani ka mid tahay xilka iyo waajibaadka ay qarankan u hayaan. Sidaa darteed, kasokow saluugayga aan ka muujiyey go’aankaa, haddana waxaan u arkaa, in uu yahay mid sharci ah, waan ixtiraamayaa, isla markaana waan dhaqan-gelinayaa.\nDhinaca kale, waxaan ka garaabaya niyad jabka ay ku keentay dib-u- dhicii doorashadeennu, dalalkii aynu saaxiibka ahayn, ee inaga caawin jiray geedi socodka, dimuqraadiyadda iyo doorashooyinka. Waxaan jecelahay in aan madashan uga mahad-celiyo, dalalka ku bohoobay Midowga Yurub iyo Dawladda Boqortooyada Ingiriiska, taladii iyo taageeradii, ay hore uga geysteen nidaamka doorashooyinka Somaliland. Waxaynu nahay ummad gob ah, oo kala taqaan cadowgeeda iyo nasteexeeda. Sidaa darteed, waxa waajib inagu ah, inaynu u abaal hayno, cid kasta oo wax ina gashata, ama wax ina tarta. Geedi socodka dimuqraadiyadda iyo nidaamka doorashooyinka xorta ah, ma jirto cid inagu qasabtay, isla markaana inagu san-dullaysay, balse, innaga ayaa ummad ahaan dan iyo maslaxad bidnay ama u aragnay.\nSidaa darteed, ma’aha mashruucani mid ay leedahay beesha caalamku, balse waa mid aynu leenahay manfiiciisa iyo masuuliyadiisa intaba. Waxaan shacbiga Somaliland iyo haldoorka Xisbiyada Qaranka, u caddaynayaa, in ay iga go’antahay hoggaamiye ahaan, aniga iyo maamulkaygaba, in ay qabsoonto doorasho xor iyo xalaal ah 13/11/2017. Si aan u meel mariyo, ama u xaqiijiyo doorasho xor iyo xalaal ah, oo dalkan ka dhacda, waxay xukuumadaydu isa saartay masuuliyad iyo culays dhaqaale oo aanay hore Dawladda Somaliland fuuli jirin. Marka la is barbar-dhigo, nidaamkii saami qaybsiga kharashka doorashooyinka Ssomalialnd, %75 waxaa bixin jiray dalalka deeq bixiyeyaasha, halka Dawladda Somaliland ay ka bixin jirtay %25.\nSaamiga isbarbar dhigga kharashka diiwaangelinta cod-bixiyeyaasha iyo doorashooyinka Madaxtooyada ee inagu soo socota, waa mid si weyn uga duwan qorshayaashii hore ama saami qaybsiyadii hore. Xukuumadaydu waxay dabooshay ama dabooli doontaa in ku dhow %90 kharashyada diiwaangelinta cod-bixiyeyaasha iyo doorashada Madaxtooyada ee qabsoomi doonta November 2017. Taasi waxay daliil cad u tahay, sida aanu daacad ugu nahay, isla markaan ugu diyaar garownay, gudashada xil wadareedkaa dusha naga saaran.\nUgu dambayn, si loo guda galo arrinta kaadhadhka cod-bixiyeyaasha, iyo diyaarinta wax kasta oo loo baahan yahay wakhtiga ku munaasibka ah, waxaan lagama maarmaan u arkaa in ay wada shaqayn buuxda oo joogta ah ay yeeshaan dhinacyada kala duduwan ee ay khusayso arrimaha doorashooyinka. Sidoo kale, waxaa lagama maarmaan ah in si wada jir ah deg deg loogu diyaariyo qorshe iyo jaan-goyn lagu xaqiijinayo qabsoomidda doorashooyinka dabada isku haya, isla markaana lagaga hor tagayo dib u dhan dambe oo ku yimaadda nidaamka doorashooyinka.\nAniga oo ka duulaya wakhtiga yar, iyo hawsha badan ee ina hor taal, waxaan magacaabayaa, ama isu keenaya toddobaadkan guddi mustambeed ah, oo ay ku dhan yihiin saddexda xisbi qaran, xubo kooban oo ka tirsan xukuumadayda, gaar ahaan wasaaradaha qaabilsan shaqo ahaan, Guddida Doorashooyinka Qaranka, iyo goob joogayaal ama wakiillo ka soo jeeda deeq bixiyeyaahsa ama dalalka inaga taageera nidaamka doorashooyinka. Waxaan farayaa guddida cusub ee mustambeedka ah ee toddobaadkan isu iman doona in ay gufeeyaan galdalooyinka jira, isla markaana, ay ka kaalmeeyaan, guddida doorashooyinka qaranka diyaarinta qorshayaasha loo baahan yahay, (Road Map and Framework).\nWaxaan farayaa guddida Doorashooyinka Qaranka, in ay xilka iyo waajibaadka culus ee saaran u gutaan si leh dedaal, daacadnimo, xilkasnimo, iyo karti leh. Waxaan kale oo aan ku adkaynayaa Waxaan u ballan qaadayaa in aan la barbar taaganahay talo iyo taageero wixii ay iga baahdaan. Arrimaha ku saabsan doorka xukuumadaydu ka qaaday taakulaynta abaaraha iyo qorshayaasha aan u diyaarinay mustaqbalka ka hor tagga dhibaatooyinka is beddelka cimilada Geeska Africa waxaa faahfaahisay wasiir Shukri Xaaji Baandarre.\nALLAHAYOW tacabka, ubadka, aduunka iyo aradka intaba noo islaaxi,,,\nCiidanka Dabdemiska Oo Badbaadiyay Hal Qof+ Hawlo Dab Oo Kala Duwan Oo Ciidanku Ka Fuliyay Gudaha Caasimada Hargeysa


Mogadishu Journal » 2021 » April » 28\nRonald Koeman ayaa sheegay “inuusan wax xiiso ah u hayn” warar dheeri ah oo ku saabsan mustaqbalka Lionel Messi iyadoo Barcelona ay u dagaallameyso hanashada horyaalka LaLiga. Sida laga soo xigtay TNT Sports, Paris Saint-Germain ayaa isku diyaarineysa dalab qandaraas “aan laga...\nWasiirka Warfaafinta Puntland Cabdullaahi Cali Xirsi Timacadde ayaa sheegay in shirka uu Farmaajo ku baaqay aysan tegayn illaa inta ay martiqaad ka helayaan Beesha Caalamka. Wasiirka ayaa ku baaqay in Beesha Caalamku diyaariso shir ku saabsan Arrimaha doorashooyinka Soomaaliya,...\n(Sawirro) Rooble oo kulan la leh Qoor-qoor, Guudlaawe, Musharaxiin iyo siyaasyiin kale\nRa’iisul Wasaaraha Xukumadda Federaalka Soomaaliya Maxamed Xuseen Rooble ayaa kulan leh caawa madaxweyneyaasha Galmudug, Hirshabeelle iyo xubno ka tirsan midowga musharaxiinta. Xubnaha ka qeyb galaya kulankan waxaa ka mid ahaa Madaxweynaha Hirshabeelle Cali Cabdullahi Xuseen...\nSenatar Qeybdiid oo digniin ka soo saaray Kulanka Baarlamanka ee Sabtida\nMuqdisho:-Senatar Cabdi Xassan Cawaale (Qeybdiid) ayaa uga digay Guddoonka Golaha Shacabka iyo Xildhibaanada inay qaadaan talaabooyin ka dhan ah go’aankii Ra’iisul Wasaare Rooble iyo Madaxda dowlad Goboleedyada Galmudug iyo Hirshabelle kaga soo horjeesteen muddo kororsiga. Waxa...\nXukun lagu riday ninkii ka Dambeeyay dilka iyo Kufsiga Xamdi Maxamed Faarax\nMuqdisho:-Maxkamada Gobolka Banaadir oo dhoor bilood gacanta ku heysay kiiska Xamdi Maxamed Faarax oo dil iyo kufsi la sheegay in sanadkii hore loogu geestay Hoteel kuyaala degmada Waabari ee gobolka Banaadir ayaa go’aan kasoo saartay kiiskaasi. Kiiska Xamdi Maxamed Faarax ayaa...\nMid kamid ah shaqaalada xawaaladda TAAJ oo lagu dilay dalka Mareykanka\nKooxo hubeesan aan heebtooda wali la aqoonsan ayaa xaafada Cedar ee magaalada Minneapolis ee gobolka Minnesota ku dilay wiil dhalinyaro Soomaali ah oo ka shaqeenayay xawaalada Taaj. Burcad hubeesan oo dooneysay in ay dhacaan xawaalada TAAJ ayaa la sheegay in gudaha u galeen...\nQarax gaari loo adeegsaday oo ka dhacay Muqdisho iyo Faah faahino kasoo baxaya\nMuqdisho:-Qarax loo adeegsaday gaari waxyaabaha qarxa laga soo buuxiyay ayaa saakay waabarigii ka dhacay Xeendaabka xerada Asluubta ee ku dhaw Isgooska Ex-Koontarool Afgooye ee magaalada Muqdisho. Sida aan wararka ku helnay gaariga waxyaabaha qarxa laga soo buuxiyay ayaa lagu...\nCiting national security concerns, the Buddhist-majority island nation’s cabinet clears proposal to ban full-face veils in public. 28 Apr 2021 Sri Lanka’s cabinet has approved a proposed ban on wearing full-face veils including Muslim burqas in public, citing national security...\nXildhibaanada dalka ka maqan oo loogu baaqay in si deg deg Muqdisho ku yimaadaan\nGudoomiyaha golaha shacabka ee Baarlamaanka waqtigiisu dhamaaday Maxamed Mursal Sheekh ayaa iclaamiyay fadhi aan caadi aheyn oo maalinta sabtida ah ay isugu imaanayaan Xildhibaanada si ay uga laabtaan mudo kororsigii ay sameesteen. Mursal ayaana ugu baaqay Xildhibaanada dalka...\nFarmaajo oo caawa Ogolaaday in laga laabto Mudo kororsi dalkana ka dhacdo Doorasho Dadban\nMuqdisho:-Madaxweynaha Jamhuuriyadda Federaalka Soomaaliya Mudane Maxamed Cabdullaahi Farmaajo oo caawa si toos ah ula hadlay Shacabka Soomaaliyeed ayaa uga booga dhayey walaac xooggan ee ay ka qabeen xaaladaha taagan, doorashada iyo mustaqbalka dalka. Madaxweynaha ayaa ka...


Dhadhaab: hawlaha gargaarka ee la dhimey waxaa ay saameyn ba’an ku yeelan karaan qaxootiga - MSF Gudaha Soomaaliya- Helitaanka daryeel Caafimaad\nDhadhaab: hawlaha gargaarka ee la dhimey waxaa ay saameyn ba’an ku yeelan karaan qaxootiga\n29.11.2011 | Qeybta Guud, Taakulada Soomaalida\nDadaab ©Tom Maruko\nNuskii labaad ee sanadka 2011ka, MSF waxaa xeryaha qaxootiga ee Dhadhaab, Kenya ku qabsadey nabadgelyo-xumo sii korodhey. Afduubkii laba xubnood oo ka tirsan shaqaalaha MSF loo geystey bishii Oktoobar ayaa hay’adda ku khasbey in ay hakiso hawlihii ay ka waddey xerada Ifo iyo in ay si ku-meelgaar ah u yareyso adeegyadii ay ku bixin jirtey xerada Dhagaxley oo ay ku koobto oo keliya waxqabadyada nolol-badbaadinta ee cusbitaalku bixiyo.\nIn kasta oo ay xaaladdu sidaa ahayd, haddana shaqaalaha caafimaadka ee MSF marna ma joojin in ay daryeel caafimaad ku bixiyan xerada qaxootiga ee ugu weyn dunida oo dhan, waxaana MSF ay hadda dib u bilowdey dhammaan hawlihii caafimaad ee ay ka waddey Dhagaxley.\nKooxaha MSF ayaa ka shaqeynaya sidii ay u hubin lahaayeen in daryeel caafimaad oo tayo leh ay u helaan qaxootiga. Cusbitaalka 300 sariirood leh oo ku yaalla Dhagaxley ayaa si buuxda u shaqeynaya, waxaana dib loo furey afar ka mid ah rugaha caafimaadka ee\nshanta ah. In ka badan 2,100 carruur ah ayaa lagu daweynayaa barnaamijyada nafaqada, waxaana 200 la dhigey cusbitaalka si looga daweeyo dhibaatooyin caafimaad oo ay qabaan. Kooxaha ayaa 5,500 la-talin caafimaad ah toddobaad kasta ku sameynaya rugaha caafimaadka, waxaana in ka badan 400 toddobaad kasta lagu dhigaa cusbitaalka.\nSidaas oo ay tahay haddana sanad kale oo uu dagaalku socdo oo gargaarkii bani’aadamnimaduna ee Soomaaliyana yaraadey uu macnaheedu yahay in boqollaal kun qof ay gudaha ku barokaceen, iyo in kuwo badan ay galeen dalalka deriska la ah si ay ammaan ugu\nhelaan. Baahiyaha caafimaad ee dadka ayaa horeyba u ahaa kuwo aad u weyn ka hor intii aaney bilaaban xaaladda degdegga ah ee nafaqada ee hadda saameysey geeska Afrika. Waa xaaladdan tan ay MSF la rafaneyso in ay daryeel ku dhex bixiso.\nKooxaha caafimaadka ee MSF waxaa ay si gaar ah ugu welwelsan yihiin qaxootiga. “Hadda, ku dhowaad dhammaan hay’adihii\ngargaarka waxa ay hoos u dhigeen hawlahoodii. Waxaan ka baqeynaa in aan dib ugu noqonno sidii ay xaaladdu ahayd xagaagii la soo dhaafey, markaas oo xaaladda caafimaad ee qaxootiga xerooyinka ku jira ay dhab ahaantii sii xumaaneysey. Xaaladda dadka ayaa ugu dambeyntii soo wanaagsanaaneysey markii shilkaa nabadgelyo uu dhacayey. Hawlaha hadda la yareeyey waxaa ay saameyn weyn ku yeelan karaan qaxootiga. Tusaale ahaan, maanta, kuwa ka soo gudbi kara xuduudda ee soo magangeli kara Dhadhaab ma heli karaan hoy, cunto iyo agabka aan cuntada ahayn” ayaa uu yiri Dr. Jean-Clément Cabrol, oo ah Agaasimaha Hawgallada MSF.\nXaaladda ayaa weli ah mid aad u nugul. Bilihii u dambeeyey, kooxaha MSF waxaa ay ku khasbanaadeen in ay wax ka qabtaan jadeeco dillaacdey oo saameysey guud ahaan xerooyinka qaxootiga. In ka badan 380 xaaladood ayaa lagu daweeyey xarumaha caafimaadka MSF tan iyo bishii Agoosto, waxaana la tallaaley ku dhowaad 113,800 qof . shuban-biyood ayaa hadda halis caafimaad oo weyn dadka ku haya waxaana xaalado daacuun oo la xaqiijiyey lagu arkey dhammaan saddexda xero. MSF waxaa ay xarun daaweynta daacuunka ah oo leh 50 sariirood ku leedahay Dhagaxleey, waxaana tobankii maalmood ee la soo dhaafey xaruntaas la dhigey 45 bukaan.\nLaakiin caafimaadka oo keliya ma aha welwelka ay qabaan kooxaha MSF ee wax ka qabanaya dhibaatooyinka dadka Soomaaliyeed ku haysta Kenya iyo Soomaaliya. Faragelinta ciidamada Kenya ee koonfurta Soomaaliya, iskahorimaadka Soomaaliya ku dhex maraya ciidamada TFG iyo maliishiyaadka Al-Shabaab ee iska soo horjeeda, iyo gaaris la’aanta degaanno ballaaran oo Soomaaliya ka mid ah, ayaa dadka Soomaaliyeed gelinaya xaalad adag. Iyada oo lagu xisaabtamayo xaaladda hadda jirta, ayaa MSF ay ka welwelsan tahay awoodda\nay leedahay in ay gaarto dadka Soomaaliyeed iyo in ay fuliso gargaar ay u madax-bannaan tahay.\nPresident Sharif Sheikh Ahmed said, he welcomes the IGAD decision from the recent ordinary summit held in Addis Ababa-Ethiopia to destroy Islamist militants of Al-shabab and root out from their strong hold regions in Somalia with the help of African union peace keeping troops inMogadishu.\nSomali presidents also cited that the parliament lawmakers went unpaid because of the financial problems of the Government. Mr.Ahmed pointed out the there are mismanagement of international donors intended TFG, urging the international community to deliver soon their economic help toSomalia government.


Ku xir khariidad miis Excel ah - Geofumadas\nDisember, 2009 ArcGIS-ESRI, GIS kala cayncayn ah\nWaxaan rabaa inaan ku xiro miiska 'Excel' khariidad qaab shp ah. Miiska waa la beddeli doonaa, markaa ma doonayo inaan u beddelo qaabka dbf, ama ha dhigin gudaha geodatabase. Leyli wanaagsan ayaa loogu talagalay ku daa fasaxyada fasaxan iyo tallaabo tallaabo ah oo isha lagu hayo ArcGIS 9.3 ka soo Acer Aspire One.\nTusaale ahaan waxaan isticmaali doonaa xogta ay bixiso xyzmap, ka faa'iideysiga xayeesiinta bilaashka ah maxaa yeelay waxay haystaan qalab aad u fiican oo aad ku xiri kartid ArcGIS Google Khariidadaha ku dhajiya aragtida sida lakabka.\n1. xyzmap bixisaa map adduunka ah ee format file qaab, oo leh dbf ay ku jiraan laba tiirar ah; oo la code dalka iyo mid ka mid ah magaca.\n2. Waxaa sidoo kale ku jira feylka Excel oo leh xogta tirakoobka ee waddanka, iyo tiir darro leh lambarka waddanka.\nUjeedadu waa inaad miiska sharraxaad ka dhigto khariidada, dibad ahaan si aad u sii wadi karto inaad la shaqeyso inta aad samayn karto hawlaha khariidada iyo qaabeynta.\nXalka tallaabooyinka 3\nWaxaan doonayaa inaan isticmaalo Manifold GIS, ka dibna waxaan isku dayi doonaa ArcGIS 9.3\n1. Khariidad gali\nFayl> soo deji> sawir\n2. Wac miiska\nFayl> xiriiriye> miis\n3. Jaantusyo isku mid ah\nHadda taa, waxaan soo bandhigayaa miiska la xidhiidha khariidada, iyo:\nMarkaa xiriir cusub ayaa la doortaa, beerahana waa la xushay\nTaas ka dib, nidaamku wuxuu kuu ogolaanayaa inaad doorato tiirarka aad rabto inaad muuqato. Iyo voila, hadda miisaska ayaa xiriir la leh kuwa ka imanaya miiska banaanka waxaa lagu arki karaa cawlan. Isbeddel ku samee Excel oo aad rabto inaad aragto cusboonaysiinta dalabka midig guji miiska oo xulo Macluumaadka cusbooneysiin.\nIyadoo leh ArcGIS.\nWaa inaanay aheyn mid aad u adag, laakiin hadda isticmaalaya qalabka Ku dar Join, ma samaynayso tallaabada ugu horreysa. Farriinta uu qunsulku dirayo ayaa ah in miiska Excel uu u baahan yahay Aqoonsiga Shayga.\nSaaxiibo xyzmap kugula talin inaad u gudbiso xls-ka dbf, laakiin tani ujeeddadu ma ahan jimicsiga. Haddii qof na caawiyo, bulshada ayaan wax u qaban doonnaa.\nPost Previous" Hore Aulasca, kheyraad badan oo GIS ah\nPost Next Tani waa qormadaydii ugu dambaysayNext »\n5 Jawaab ah "Ku lifaaq khariidad miis Excel ah"\nkhariidadaha hareeraheeda isagu wuxuu leeyahay:\nHello, waxaan rabaa in aan khariidado ku sameeyo khariidadaha google ee leh aragti dadweyne oo halkaa ku jira xogta dumpka ee sahanka oo aan ku dhisay qaabab google ah. Waxaan ku guulaystay inaan foomka google-ka u gudbiyo si aan uga fariisto oo aan uga soo dhoofo miiska sida muraayadaha google. Arrintaasi waa, in maaddada sahanku ka jawaabto, faylka dheeraadka ah ee la xidhiidha waa la dhammeeyaa, laakiin khariidadaha google ayaan xitaa ogaan. Ma jirtaa qaab kasta oo lagu heli karo khariidada waqtiga saxda ah? Waad ku mahadsantahay horayba meel kasta oo aad nagu siin kartid!\nIsabel franco isagu wuxuu leeyahay:\nmiyaad u noqon kartaa mid gaar ah fadlan\nJair AO isagu wuxuu leeyahay:\nLaakiin sida aad ku dari file Excel ah sida lakabka ah in ka ArcCatalog ku aadan arki karin oo ku dar il calaamadee geed ma sax ah ii soo gudbin eegin waa in loogu badalo si DBF, iyo in ay kala duwan yihiin Excel ah 2007 cusub Ha aad si toos ah u DBF diiwaan gelin kartaa.\nWaad ku mahadsan tahay Jose, faallo aad u fiican\nJosé Paredes isagu wuxuu leeyahay:\nArcgis waxaad ku xiri kartaa miiska sare, laakiin waa inaad si toos ah ugu furtaa sidii inay ahayd hal lakab oo dheeri ah ... (tani waxay ansax ku tahay xitaa faylalka qoraalka xaddidan).\nMarka aad tahay gudaha MXD ah, ka dibna aad samaynaysid ah ku biiro, laakiin iyada oo aan la isticmaalayo qalabeed ah, laakiin ka badhanka midigta on lakabka oo aad rabto in aad xiri.\nMar alla markii aad la xiriirto, waad ka beddeli kartaa faylkaaga XLS heer sare isbeddellada ayaa ka muuqan doona astaamaha khariidadda la xiriirta, ugu dambeyntiina waa inaad dib u siisaa ...


Xubno dheeri ah oo kusoo biiray shirka Farmaajo iyo madax goboleedyada | Dooxo Diaspora Forum - Golaha Qurbo Joogta Dooxa\nHome Articles Xubno dheeri ah oo kusoo biiray shirka Farmaajo iyo madax goboleedyada\nXubno dheeri ah oo kusoo biiray shirka Farmaajo iyo madax goboleedyada\nWararkii ugu dambeeyey ee naga soo gaaraya shirka Villa Somalia ee madaxweyne Farmaajo iyo madax goboleedyada ayaa sheegaya inay kusoo biireen xubno kale oo dheeri ah.\nWararka ayaa sheegaya in shirka oo xalay dib u billowday ay kusoo biireen guddoomiyaha baarlamanka Maxamed Mursal Cabdiraxmaan iyo sii-hayaha ra’iisul wasaaraha Mahdi Maxamed Guuleed Khadar.\nKusoo biirista Mahdi ayaa la sheegay in ujeedkeedu yahay inuu shirka ku matalo beelaha dega gobollada waqooyi oo aan lahayn maamul goboleed shirka u fariista, balse ma cadda sababta uu Mursal ugu soo biiray.\nWararka qaar ayaa sheegaya in kusoo biirista Mursal ay muhiim tahay sababtoo ah heshiis kasta oo la gaaro waxaa la horgeyn doonaa baarlamanka, sidaas darteedna waxaa laga fursan waayey in Mursal uu talo ku yeesho qodobada lagu heshiinayo.\nKu biirista Mursal iyo Mahdi ayaa sidoo kale taageero siin karta madaxweynaha, xilli ay muuqato in inta badan madax goboleedyada ay isku aragti ka nqodeen qodobada ugu xooggan ee la isku hayo.\nWararka ayaa sheegaya in qodobada ay isku raacsan yihiin maamul goboleedyada ay ka mid tahay in la yareeyo tirada ergada codeyneysa, in meesha laga saaro hanaanka xisbiyada iyo in doorashadu ay ka dhacdo hal magaalo.\nDhammaan qodobadan ayaa u muuqda kuwa hal ujeedo laga leeyahay oo ah in maamul goboleedyada ay doonayaan inay kaalin muuqata ku yeeshaan xildhibaanada cusub.


Gu’yaal badan iyo guurka Maandeeq W/Q: Cabdifitaax Maxamed Xaambe | Laashin iyo Hal-abuur\nGu’yaal badan iyo guurka Maandeeq W/Q: Cabdifitaax Maxamed Xaambe\nGu’yaal badan iyo guurka maandeeq.\nMaandeeq waxay hanaqaaday 1960kii, waxayna la aqal gashay ninkii ugu horreeyey ee gabar-nimo ku helay, maadama ay gabar ugub ahayd aadbaa loo soo dhaweeyey aqal-galkeedii, wuxuuna ahaa guur loo soo maray habdhaqankii saxda ahaa waana la soo doonay, lana gudoon siiyey ninkii loo arkayey inuu ahaa kii ugu mudnaa intii u xusul duubaysay in ay hantiso.Inkastoo mudanahaasi ahaa kii ugu horReeyey laakin ma noqon kii ugu dambeeyey!\nWixii intaas ka dambeeyey Maandeeq waxay gashay oo guursaday dhowr nin oo midba waddo u soo maray guurkeedii, qaarbaa jajuub ama qasab ku guri-gaystay, qaarbaa qarash iyo qarda jeex kale u soo maray in mar uun meher ugu dhaco, hayeeshee midna ma noqon guurkiisa mid waaraa oo lagu nagaado.\nMaandeeq oo muunad, meeqaaan, muuq, qurux, qaayo, qalanjanimo kulansatay laakin nasiibkeeda guur xumaaday ayaa noqotey mid nin walba u hanqal taago ama hammiyo mar uun inuu hoy gaysto!\nRag badan ayaa u soo xayt-xaytay oo xodxodasho u galay in ay xillo u noqoto, qaarkoodna hadda ka hor ayaa horey calaf u kala direy oo marbeey minanka u joogtay kumasa nagaan gacantooda.Maandeeq ayadu mar walba oo ay quus ku dhawaato ayna niyad jab ka dareento guurka dhanba waxay daarataa oo ay nafta ku dajisaa heestaa tiraa;\nCaashaq lagu hungoobiyo\nNin xuni ciilkuu ku baday\nRagba ha uga caagine\nCidlo nolosha kellinimo\nCaku kuuma qalantee\nNasiibkaa markale cugo.\nMaandeeq mar kale inay calafkeeda tijaabiso, ayey caqliga galisay, waxaana helitaankeeda isku garbiyey calafdoon badan, mid walibana siduu uu isaga iibi lahaa ayuu ku dhaqaaqey,kuwa badan ayaa yiri:\nKuu diir naxdaa\nDumar laga xushaa\nDahab iyo xariir\nDusha loo suraaa!\nMaandeeq oo aad moodo wax dan ah inaysan ka lahayn nin lacag ku tookhaya ayaa cod dheer ku tiri:\nDoqon maaha liitaa\nDirac maaha kii ladan\nMaaha dahab iyo lacagoo\nkalgaceylku waa dookh.\nUgu dambeyn Maandeeq waxaa calfaday mid ka mid raggii jaceylka daran u hayey hanashadeeda howl badan iyo waqtina ku bixiyey helisteeda, waa loo hooy-geeyey, waa loo mashxaraday loo heesay loo hambalyeeyey loona hanweynyahay inuu noqdo mid guurkiisa lagu gamashiyo,waxaa loo daaray heesta ah:\nwaa aroos waa aroos\nla ilmee jiraaa\nAqal jaceyl iyo\nMar haddii Maandeeq galbatay ayaa mid ka mid ah calaf doonayaashii wuxuu yiri;\nMisna geed ku kala xirey\nMaxaa samirka gaaxda\nNasiib gaabiya dilay\nMisna gaari waayaa.\nGeeriyaad maku ambadaye.?\nMid kale ayaa asna yiri isaga oo guuldaradiisa la cataabaya\nMa qadarin Ilaaheey\nCalaf inaan wadaagnee\nOori kaad u noqotaaan\nLeeyahay dhib iyo oon\nUma qalanto hadimeee\nKa ilaali lahashada.\nMidbaa si laxaw ku beeranyahay kula dar-daarmay ninkii gudoontey ee la gadoomey guurka iyo gacanta maandeeq.\nWiilkaan calafku sooree\nCesha suuban helayoo\nWuxuu mowle kugu simay\nHaldhaa sama u dhalatoo\nSunne lagu anqariyeee\nSida loo bar-baarshaa\nkuugu filan sareedee\nSayid noqo ilaashada\nSida weli karaameee\nSida sebi sabaalee\nSida hooyo wax u siii\nSida hoobal ugu hees\nragba kaga sarayniye\nSida Boqorad maamuus.\nQaar ma quusta yaal ah oo weli damac kaga jiro in ay Maandeeq mar uun heli doonaan ayaa ku luuqeeyey:\nWallee ama go’oo\nGodka ciil la galay\nama gu’ga xigaaan\nAyadoo gamba leh\ngaroob-nimo ku heli\nMaandeeq waagii hore ninka karti iyo ragganimo meel isu taagaa u hanqaltaagi jirey, haddase waa hortaa bannaan oo nin walbaa haweystay, taasoo hoos u dhigtay hammigii laga qabay guur heer gaara iyo reer horumara oo Maandeeq u hirgala.Maandeeq mar qudha ayay asay qaaday, inta kale xuurtaa lagu haystay oo guur xeeladaysan iyo mid xoog ahba aragtay, qaarbaa xitaa qudba sire ku qabay.Maandeeq maanta waxay u bugtaa in aysan mar dambe nin dambe inaysan xoog, xeelad iyo xoolo midna ugu guri gelin ee talo wadareed dadkeeda oo dhammi ka mideysan yahay ay ku guursato kuna guri gasho guulna laga gaaro.


Waa Kuwan SADDEXDA Weeraryahan Ee Ay Midkood Lasoo Saxeexan Doonto Barcelona Si Ay Ugu Buuxiso Booska Uu Ka Dhaawacmay Luis Suarez!!. - Gool24.Net\nJanuary 21, 2020 Apdihakem Omer Adem\nMaamulka sarre ee kooxda Barcelona ayaa lagu soo warramayaa inay samaysteen liis ka kooban saddex weeraryahan oo ay aaminsan yihiin inay leeyihiin awooda ay ku buuxiyaan booska uu baneeyay Luis Suarez oo qaliin maray dhawaan.\nKaddib markii ay dhawaan shaqada ka direen Ernesto Valverde oo ay magacaabeen Quique Setien, Kooxda ayay ka go’antahay inay dhinaca suuqa kala iibsiga ka taageeraan tababarahooda cusub.\nBarcelona ayaa haatan hoggaanka horyaalka La Liga la wadaagta Real Madrid waxaana ay madaxda kooxdaasi aaminsan yihiin in bishan January oo ay si fiican suuqa u galaan ay ka caawin karto horyaalkoodii shanaad mudo lix sano gudaheed ah.\nSida uu sheegayo wargeyska Daily Star, Saddexda weeraryahan ee liiska Blaugrana kusoo baxay midkoodna ay doonayso saxeexiisa ayaa kala ah Dani Olmo oo Dinamo Zagreb ka tirsan, Krzysztof Piatek oo Milan weerarka uga ciyaara iyo xiddigeedii hore ee Pedro Rodriguez oo Chelsea ku sugan.\nOlmo oo isagu horeba uga soo najaxay akaademiga Barcelona ayaa lala xidhidhinayaa kooxaha AC Milan iyo Wolves balse waxa uu doonayaa ka ciyaarista Champions League oo ah wax ay Barcelona siin karto.\nDhinaca kale Piatek ayaa aad loola xidhiidhinayay kooxda Tottenham balse in guddoomiyaha kooxdaas ee Daniel Levy uu doonayo qiime aad u jaban inuu ku iibsado ayaan macquul ka dhigayn.\nDookha saddexaad ahna midka ugu dambeeya ayaa ah Pedro, In lala xidhiidhiyo booska Suarez ayaa ah mid yar adag sababtoo ah inuusan u goolal badnayn sidiisa balse in heshiiskiisa Blues uu dhacayo iyo xaqiiqada ah inuu Camp Nou wakhti dheer kusoo qaatay ayaa sababi karta inuu ku laabto.


Aqoonyahan Cartan: “Shirarka Garoowe ee khilaafka DFS iyo Puntland waa boor-isku-qaris waana faashil” iyo jawaabta Puntland (dhegayso) – Radio Daljir\nNoofember 22, 2018 11:30 b 0\nMadaxweyne Gaas 2014 fool-ka-fool Madaxweyne Gaas 2018\nAqoonyahan Cabdullaahi Maxamed Cartan oo kamid ah aqoonyahanka Puntland kuna sugan Bossaso ayaa wareysi uu siiyey Radio Daljir waxa uu ku sheegay in shirarka ay Garoowe ka waddo dowladda Puntland ee xukuumadda Madaxweyne Gaas kuna saabsan khilaafka u dhexeeya Villaa Soomaaliya (FDS) iyo Dowlad Goboleedyada ay yihiin shirarkaasi kuwo bulshada lagu jahwareerinayo.\nCartan ayaa intaas ku daray in maamulka Madaxweyne Gaas uu si buuxda ugu fashilmay shaqadii loo igmaday uuna hadda ku mashquulay dowladda federalka ee Soomaaliya, halkii uu u adeegi lahaa umadda dooratay ee reer Puntland.\n“Dawladdda Puntland waxay waddaa boor isku qarin siyaasadeed” Aqoonyahan Cabdullaahi Maxamed Cartan\nAqoon yahan Claahi Cartan waxa uu u warramay Axmed Sh. Max’ed “Tallman oo ku sugan studiyeheenna Daljir Bossaso.\nMaamulka Puntland ayaa si kulul uga jawaabay eedeymaha loo jeediyey oo ah inuu ku fashilmay shaqadii loo igmaday, kuna mashquulay howlaha DFS.\nWasiirka Kalluumeysiga ee dowladda Puntland ahna guddoomiyaha guddi ay dawladdu u xilsaartay qabashada shirar la xiriira khilaafka u dhexeeya DFS iyo dowlad goboleedyada ayaa beeniyey warar soo baxayey oo sheegaya in ujeedada dhabta ah ee shirarkaas laga leeyahay ay tahay mid loogu duurxulayo doorashada Janaayo 2019 iyo bulshada oo runta iyo xaalka Puntland laga mashquulinayo.\nWasiir Xirsi oo asna wareysi jawaab ah siiyey Radio Daljir ayaa ku adkaystay in shirarkaani aysan ahayn olole doorasho, isagoo docda kalena ka hadlay sababta illaa iyo hadda ay dawladdu u magacaabi la’dahay guddigii xallinta khilaafaadka ee xulista baarlamaanka iyo halka uu ku dambeeyey qorshihii ay dawladdu horay u ballanqaaday, iyo waliba ballaanqaadkii Madaxweyne Gaas ee xoreynta gobolka Sool.\nMar kale Wasiir Cabdirashiid Xirsi waxa uu u warramay Axmed Shiikh Maxamed “Tallman.”\nBosaaso oo maanta lagu soo dhaweeyay Musharax Siciid C/laahi Dani (dhegayso+Sawiro


Shirkadda Golis oo ka qayb qaadatay xaflad ay ku qalin jabiyeen ardayda Jamacadda Bosaso. | Golis Telecom Somalia\nShirkadda Golis oo ka qayb qaadatay xaflad ay ku qalin jabiyeen ardayda Jamacadda Bosaso.\nShirkadda isgaarsiinta gayigeena ee Golis Telecom Somalia ayaa kaalin mug leh ka qaadatay munaasabad ay ku qalin-jabinayeen 250 arday oo dhiganayay qaybaha kala duwan ee jaamacadda Boosaaso.\nMunaasabaddan oo ay soo camireen marti sharaf kala duwan oo dhinacyo kala duwan ka socotay ayaa waxaa sidoo kale fadhiyay ardaydii qalin jabinaysay oo way wajiyadooda ka muuqatay farxad aad u heer saraysa.\nShirkadda Golis oo lagu yaqaanay inay mar walba garab istaagto bahda waxbarashada ayaa munaasabaddan kula wadaagtay ardayda qalinjabinaysay hadiyado qaali ah oo ay ugu dhiirigalinayso yoolka muhiimka ah ee ay xaqiijiyeen.\nJaamac Xassan Bare oo kamid ah xafiiska suuqgaynta iyo xiriirka dadwaynaha oo kalmad ka jeediyay madasha ayaa isagaoo ku hadlaya magaca shirkadda Golis ugu hambaleeyay ardayda xafladda loo qabtay isagoo sheegay inay kula wadaagayaan hadiyado ay kamid yihiin Laptop-yo ay ku abaal marinayaan ardayda kaalmaha hore ka gashay imtixaanaadkoodi ugu dambeeyay.\nMasuuliyiinta jaamacadda Boosaaso oo iyaguna ka hadlay munaasabadda ayaa uga mahadceliyay maamulka shirkadda Golis sida ay had iyo jeer ugu taagantahay bulshadeeda marka laga kaalayo ganacsiga iyagoo xusay inay muuqato kaalinta ay ka qaadato shirkaddu goobaha waxbarashada iyo munaasabadohooda.\nWaxaa muhiim ah in la dhiirigaliyo ardayda Soomaaliyeed maadaama ay yihiin jiilka kaliya ee lagu tashanayo inay badalaan xaalada uu dalku ku jiro waxana iyadoo shirkaddu hadafkaas ka duulayso ay kala qayb qaadataa ardayda munaasabadohooda gaarka ah iyadoo ku bixisa dadaal iyo kharash intaba.


Wararka Maanta: Axad, Sept 23, 2012-Al-shabaab oo sheegatay dil Mudane Baarlamaanka ka tirsan loogu geystay Muqdisho, iyagoo u hanjabay Xildhibaannada kale\nMudanahan oo lagu magacaabi jiray Mustaf Xaaji Maxamed ayaa waxaa maanta lagu aasay qubuuraha Sheekh Suufi oo ku dhow madaxtooyada Soomaaliya, iyadoo ay aaskiisa ka qaybgaleen guddoomiyaha baarlamaanka, Prof. Maxamed Jawaari iyo madaxweynihii hore ee Soomaaliya, Shariif Sheekh Axmed oo uu dhalay mid ka mid ah xaasaskiisa.\n"Xildhibaannada baarlamaanka horay ayaa digniino u siinnay, waxaana uga dignay inay ka mid noqdaan baarlamaanka," ayuu yiri Sheekh C/casiis Abuu-Muscab oo ah afhayeenka howgallada ee Al-shabaab oo la hadlay wakaaladda wararka Reuters.\nKooxihii geystay dilka mudanahan ayaa baxaday, iyadoo ciidamada dowladda ay tan iyo xalay howgallo ka wadeen Muqdisho, kaasoo ay kaga jawaabayeen falal kasoo horjeeda ammaanka oo dhowr jeer Muqdisho ka dhacay labadii toddobaad ee ugu dambeeyay.\n"Innaga ayaa dilnay xildhibaan Mustaf... Waxaana naga go'an inaan tooganno iyo saraakiisha dowladda," ayuu yiri Abuu-Muscab. Isagoo xusay in xoogag iyaga ka amar-qaata ay ku sugan yihiin xarunta Soomaaliya ee Muqdisho.\nXarakada Al-shabaab ayaa weli gacanta ku haysa dhul ballaaran oo Koonfurta iyo Bartamaha Soomaaliya ku yaalla, waxaana dilka mudanahan uu kusoo beegmayaa iyadoo muddo bil ah ay kasoo wareegtay markii la dhaariyay xildhibaannada baarlamaanka Soomaaliya.


31/10/2005: Submitted for publication via web\nDhagartii Oogle (Sheeko)\nby Ibraahim Yuusuf Axmed\nFiid cilcillaw ay sharka iyo khayrku kala carraabeen waxaa surin mugdi ah ka soo baxay noole dad iyo bahal u dhexeeya oo aad u dhuuban. Tallaabada dirqiga ah ee uu lawyaha isla dhacayo lagama garto qurbac muqlaysan. Laakiin marka uu soo dhowaadaba wuxuu sii yeelanayaa muuq bani aadam. Wuxuu gacmaha ku sitaa qori Ak ah oo isaga ka culus kaas oo afkiisa yuubani ka soo horreeyo. In uu daroogaysan yahay, in uu waalan yahay iyo in uu gaajaysan yahay intaba waa la moodi karaa. Nin da dhexaad ah oo keli lugaynaya ayuu dhankiisa qorigii ula dalanbaabiyey. Labadooda cid kale uma dhowa. Waxaa u dhow daaro burburay iyo waddooyin haawanaya oo mugdi iyo dhaxan ah. Waa magaalo u eg meel qunbulad durriye ku dhacay.\n– Dhig lacagta, haddii kale wallaahi in aanan soddonka xabbadood mid kaaga reebayn!\nNinka la weeraray ma hubaysna haddana isma dhiibin mana cararin. Inta uu soo jeestay ayuu tallaabooyin digtoon dib u qaaday. Mintidnimada iyo yasidda dhimashada isaga iyo ka weerarka ahi waa iskaga mid waxaase la dheer yahay qoriga cabbaysan.\n– Dhig lacagta, haddii kale adiga oo mayd ah ayaad dhigaysaa!\nMaya, nin wax dhigaya uma ega. Tallaabooyinkii digtoonaa ayuu dib u sii wadaa. In uu mugdiga ku ordo ayuu malaha ku talo jiraa, yaase isugu simaya. Saddex xabbadood oo baas ah ayaa laabta ka daldalooliyey, naftuna waxay ka dhacday isla markii uu dhulka ku dhacay, isla markaas ayey gacan dhuubani lacagtii jeebkiisa kala baxday.\nNinkan maydka ahi markii uu salaadda maqrib ee uu masjidka ku tukaday ka baxay ayaa hoos loogu sheegay in xawaaladda loogu hayo lacag debedda uga timid. Hadalkaa waxaa maqlayey Oogle oo ah afar iyo labaatan jir aad caato u ah oo aan afar caanomaal oomato dhadhamin. Wax uu qabto iyo meel uu nolol ka raadiyo markii uu waayey ayuu masjidka iska galay ee tukashadu niyad kama aha. Ninka lacagta loo sheegay, ka sheegay, meesha lagu sheegay iyo guriga la geynayo intaba wuu yaqaan. Intaba isaga waxaa uga dan ah in uu caawa helo wax uu cuno. Wax aan cunto ahayn kama fekeri karo. Dad baa lacag haysta, dad baa dheregsan, dad baa faraxsan, dad baa…annagga yaa cadaabta nagu xukumay? Nolosha miyaa nalaga xigaa? Annaga oo gaajo isla taagi weynay kuwa safka salaadda ku daaco dhabanaya miyaanu bani aadam wada nahay? Sidaas ayuu isula hadlay iskuna gar siiyey markii uu goostay in uu wax dhaco.\nNinkii lacagta loogu yeedhay markii uu xagga xafiiska xawaaladda u dhaqaaqay ayuu Oogle isaguna u cararay meel uu qori ku ogaa. Wuu yaqaan waddada uu ninka lacagta doontay gurigiisa u maro. Meel dunsan oo bisado iyo xasharaad badan ayuu u sii galay. Intii uu sugayey wuxuu ka sii fekarayey cuntada uu caawa cuni doono. Wuxuu cuni doonaa raashinka baarka yaal oo dhan, haddii uu deeqi waayana wuxuu geli doonaa baar kale, ilaa uu dhergo. Wuxuu kale oo cuni doonaa qaad badan, jowaan dhan. Baqdinta ugu weyn ee uu qabaa waa lacagtaas oo tagsi lala raaco. Ma yaqaan waxa uu samayn doono haddii ay sidaas noqoto. Haddii uu guriga ku weeraro waa halis aad u weyn. Laakiin waaba kan hortiisa laafyoonaya. Odaygu weligii lacag intaas la’eg ma helin. Mid uu adeer u yahay oo Ingiriiska jira ayuu muddo dheer ka baryayey in uu u soo diro wax uu maatada dagaalka sokeeye ku caydhowday nolol ugu abuuro. Wax badan buu kaasi ka dhego adaygay, maanta ayuuse intan ka helay. Laba kun oo doollar waxay u tahay wax weyn.\nNinkii dhaca helay cashee qaad badanna ilaa waabberigii cun. Habeenkii iyo maalintii xigayna sida libaax dhergay ayuu hurday. Maalintii labaad wuxuu baabuur u raacay Itoobbiya. Waa ummad iswada dishay, kala qaxday oo la isuma galo. Ninka uu dilka u geystayna la xaafad iyo la qolo midna ma aha. Sidaa darteed dhagarta intaas la’eg qolo hebla mooyee qof hebel looma eedayn. Cidiba arrinta hebel ugama fekerin umana raadin. Cidiba shakhsi ahaan uma ogaan.\nOoridii laga geeriyooday markii ay murugadii saydgeeda mugdiga la dhigay ka soo kacday waxay hooyo iyo aabbe u noqotay toddoba carruur ah afar iyo toban jirku ugu weyn yahay kuwaas oo aan iyada mooyee cid kale wax ka sugayn. Neef ay qasho oo cadihiisa sii iibiso, kiintaal raashin ah oo ay amaahato dabadeed sii miisto, caano ay reer miyiga kala wareegto oo sii koombayso, qof xigto ah oo ay faraqa ku dhegto, habeen ay qadoodi ku seexiso iyo habeen ay afka wax u geliso, laba sano ayey toddobadii ilmood iyo nafteedaba meel bakhti iyo nolol u dhexaysay ku haysay. Dabadeed waxaa furmay faraj khayr leh.\nQofku si kasta oo uu Ilaahay ugu kalsoon yahay wuxuu filaa risiqu in uu u soo maro gacan kale, sida shaqo ama deeq. Laakiin iyada iyo carruurteedu risiqa Ilaahay ayey toos uga heleen, ama sidaas ayey moodeen. Waxay u arkayeen wax cirka uga soo daatay. Maalin iyada oo suuqa sonkor laga iibsan waayey hor fadhida ayuu nin wadaad ahi isa soo dul taagay una sheegay in laga doonayo xafiiska xawaaladda lacagaha. Qof qurbaha loo jiro oo keliya ayaa halkaa looga yeedhaa, qurbahana waxtar wax aan ahayna lagama fisho.\nSonkortii inta ay guriga u xambaartay oo kii carruurta u weynaa kaxaysatay ayey halkii looga yeedhay afka saartay.\n– Magacaaga oo saddexan?\n– Aamina Geelle Guutaale.\n– Reer Guhaad Gaydhan.\n– Cidda aad u dhaxday?\n– Reer Guluf Colaad.\n– Waxaan kuu haynaa lacag iyo wacad. Boqol iyo konton doollar oo aad bil walba halkan ka qaadatid iyo qofka ay ka timid oo aadan na weydiin annaguna aannaan kuu sheegi karin.\nHaa, sidaas ayuu risiqu cirka uga yimid. Afar sano oo maalintaas ka bilawday iyada iyo carruurteedu bil walba waxay joogto u helayeen boqol iyo kontonkaas doollar. Noloshooda wax badan baa iska beddelay. Wixii ay xooggooda kula soo baxaan waa gooni, waxayse yeesheen il irmaan oo ay u irkadeen. Waa kuwaas dad u egaaday ee iyaga oo maanta qadeeyey caawana cashayn kara. Si walba waxay isugu dayday in ay ogaato meesha ay lacagtu ka imanayso, ehel iyo aqoonnin cid kasta oo qurbaha jirta oo ay si uun u tuhuntay ayey ka war doontay, waxayse ogaatay caawimadu in ay xagga Rabbi ka imanayso.\nMagaalada Minnesota ee dalka Maraykanka nin doob ah oo soomaaliyeed ayaa goor galab ah ka soo baxay warshaddii uu ka shaqaynayey. Qolkii uu degganaa ayuu soofaha telefeeshinka hor yaal isku kala bixiyey si uu warka u daawado. Laakiin sabab uusan garanayn ayey mar keliya maskaxdiisa xasuuso ku soo hormadeen. Warkii uu daawanayey, meeshii uu joogay iyo xaaladdii uu ku jiray oo dhan ayuu ka dhex baxay. Dagaallo uu galay, dad uu laayey iyo kuwo hortiisa lagu laayey, guryo dumaya iyo qaar gubanaya, iyo wax la mid ah oo isdaba taxan ayuu xasuustay. Waxaasi awlba maskaxdiisa kama ay bixi jirin, waase markii koowaad ee uu si dhammays tiran u wada arkay. Awel wuu ka nixi jiray oo isdiidsiin jiray, fekekiisana dhan kale u rari jiray, maantase si dhiirran ayuu u raacraacay. Gaar ahaan waddadii dheerayd ee Minnesota keentay ayuu dib u milicsaday. Dhul baas oo saxariir leh ayey la dhex martay. Ugu dambayn waxay ku dhammaatay habeen madow, oo qabow, oo gaajo iyo cabsi leh, iyo mayd hortiisa yaal.\nMuddo dheer ayuu sidaas ahaa oo aad u fekerayey, oo mar kululaanayey marna qaboobayey, mar xanaaqayey marna naxayey. Dabadeed waxaa ku soo dhacday fikrad yaab leh oo baqdin iyo farxad wadajir ah gelisay. Cabbaar ayuu fikraddii maskaxda ku shiilay ilaa ay isu rogtay talo uu si buuxda ugu qancay. Wuu fududaaday oo culayskii dhabarka iyo wadnaha ka saarnaa laga qaaday. Sidii qof waashay ayuu kor u booday oo inta uu kabaha illaday debedda u cararay. Wuxuu jeebka ku qaatay boqol iyo konon doollar si uu talada uu goostay u fuliyo. Taladaas waxaa kale oo ku jiray in uu afar sano ka dib dlkii ku noqdo.\nMarkii uu dalka yimid saddexdii cisho ee ugu horreeyey wuxuu ku dhammaystay qaraabo salaan. Ehelkii iyo asxaabtii uu lixda sano ka maqnaa dareenka soo dhoweynta ah ee ku qaabbilay waxaa ku lammaanaa sagooti iyo dardaaran aan lala fahmin ee la mooday waalli qurbaha ka soo raacday. Maalintii afraad casarkii inta uu huteelkii uu degganaa ka toosay ayuu si fiican u xiirxiirtay oo hareed madow iyo timo gaaban la hadhay. Dabadeed inta uu qubaystay ayuu gashaday badlad nadiif ah oo aad u wada cad oo aan kafan la tolay laga garan. Xataa kabuhu way caddaayeen. Cadar uu jeclaa ayuu isku buufiyey, dabadeed laba iyo toban kun oo doollar maraykan ah oo baqshad ku jira jeebka hoose ee jaakadda gashaday debeddana u baxay.\nQorraxdu waa ay gaabatay oo kulaylkii ay maanta dunida ugu xoog sheegatay wuu ka dhammaaday, waxayna u sii tukubaysaa godkeeda. Waddada uu lugeeyey waa cammuud roobkii habeenhore hoosta ka sii qoyan yahay. Aqoon isaga la da ah ayuu waddadan u lahaa, wejiyo kala duwan oo foolxumo iyo quruxba leh ayuu ka soo arkay, goortii tan ugu xigtayna aad ayuu u xasuusan yahay. Dadka dhan walba u qulqulayaa kuwii uu aqoon jiray ee uu qaarkood necbaa qaarna jeclaa maanta ma aha. Nacayb iyo jacayl toona uma hayo. Wuxuu dareemayaa in ay yihiin wada dulmiileyaal haddana wada dulman. Waxay ula muuqdaan dad ay taariikhda iyo mustaqbalku u yihiin qaddar iyo nasiib iska yimaadda oo iska taga, ee aanay u ahayn natiijo ka dhalata fekerkooda iyo falkooda. Waa dad dunida u arka meel la isku soo jujuubay, sidaa darteed ka firxanaya oo sida ugu dhakhso badan u dhimanaya. Darka wadka laga cabbo ayaa lagu wada qamaamayaa oo loo baratamayaa. Dhul, dawlad iyo dan la wadaago kala sheegadkoodu iyo ku dagaallankoodu waa qaar ka mid ah marmarsiinyo badan oo lagu raadinayo dhimashada la caashaqay. Dad sidaas ahi xaq uma leh in ay noloshooda adag canaantaan mar haddii ay iyagu doorteen. Fikradahaasi maskaxdiisa way iskaga soo dhaceen ee uma jeedin danna kama lahayn. Naftiisa iyo cid kale toona taa ku canaanan maayo, waayo qudhiisa ayaa sita lambarka koowaad ee baratanka aakhiro loogu jiro.\nQorraxdii oo aan weli dhicin ayuu soo gaadhay aqal yar oo loox iyo jiingad ka samaysan. Waxaa hortiisa tusbax ku wardiyaysa haweenay konton jir ku qiyaasan. Wuu weji garanayaa, iyaduse maya. Way aragtaa ninka dheer ee ay ladnaanta iyo haybaddu naftiisa iyo hugiisaba ka muuqato ee iyada iyo albaabkeeda ku soo abbaaran. Dharka oo aan awelba ka daadsanayn ayey sii urursatay. Wuu bariidiyey una sheegay in uu reerka u socdo. Iyada oo aan waxba weydiin ayey daaradda ciidda ah kursi dheer u soo dhigtay dabadeed shaahkaris u dhaqaaqday. Markii uu soo galay wuxuu arkayey laba gabdhood oo sidii laba deero inta ay indho cadcad eegmada ka buuxsadeen gudaha u yaacay. Waxaa soo waydaartay barbaar labaatanka madaxa kala baxay oo macawis iyo funaanad yar gashan kaas oo leh weji iyo indho aad u naxariis daran oo eg qof aan weligii farxin. Inta uu ninkii martida ahaa afka iyo gacantaba ka salaamay ayuu kursi kale saddex tallaabo hortiisa soo dhigtay. Laga soo bilaabo habeenkii isaga oo afar iyo toban jir ah aabbihii la mawtiyey isaga ayaa reerka nin u ah oo waxii rag kala gala lagala xaajoodaa.\nMeesha iyo munaasabadda ugu dambaysa ee aad qof ku kulantaan waxay kaa caawisaa garashadiisa xigta, kanise waa cirkasoodhac aan meel iyo munaasabad loo raaco lahayn. Si baa la isu indhogaranayaa, maskaxdana waxaa heehaabaysa xasuus dirqi ah oo illawsho ku dhex jirta. Sidaa darteed iswaraysigu waa googoos digtoon oo dhextaalku maqan yahay, intaasna eegmada ayaa la isku qodqodayaa oo xog aan ta afka uun ahayn la iskala baxayaa. Dumarku kulanka ka mid ma aha, erey walbase dhegta ayey ku hayaan. Shaacii madoobaa, shaahiina waa kan. Shaaha waxaa shaqo looga dhigay af hadal kale waayey ama ku dhici waayey. Hadalse waa run kama rayste.\n– Haybi waa summad ee isu kay sheeg?\n– Haybi waa summad ee waxaan ahay nin reer Jiilaal ah.\n– Waxaan u socdaa arrin aan caadi ahayn aanse rajaynayo in aad ila fahmi doontaan.\n– Waxaan ahay ninkii aabbihiin dilay!\n– Waa taas danta aan idiinku imid; lix sano hortood ninkii aabbihiin dilay in uu aniga yahay. Idiinma sheegi karo sabab falkaas igu kelliftay aan ahayn in aan ka mid ahaa waalli guud, ay ii dheerayd gaajo aan malaha aabbahayba ku dili lahaa. Isla habeenkii aan dhagartaas geystay ayaa nabad iyo degganaan nafsadeed iigu dambaysay. Labadii kun ee doollar waxay i geeyeen Maraykan oo aan markiiba degganaansho iyo shaqo ka helay, waxaanse galay cadaab aan ta aakhiro lagu sheego iiga duwanayn. Biilka waxaan idiinku soo diri jiray in aan damiirkayga bukooday ku daweeyo, kumaanse dawoobin. Ugu dambayn taladan ayaan ka fursan waayey. Geeri iyo nolol ta aad doontaan iigu taliya oo waa i kan. Laba iyo tobankaas kun ee doollarna agoonta wax ugu qabta.\nAamuska argagaxa leh ee golaha daboolay neefsiga sanka waa la wada maqlayaa. Dadka qoyska mid walba waxaa gaar u asiibay fajac iyo afkalaqaad. Qof waliba goonidiisa ayuu mooday in uu riyoonayo. Gabdhuhu huluushii ay xishoodka kula dhuuteen ka soo baxe, islaantu sagaal jirka reerka u yar ayey laabta ku qabsatay si ay u cuskato, ninkii loo warramayeyna kii warramayey ayuu ku gubayaa indho ay ka soo baxayaan inta dareen xun uu qof bani aadam ahi qabi karo. Dhagarqabuhu markii uu hadalka dhammeeyey lacagtiina miiska shaaha dul dhigay waa kaa sidii wax aan noolayn kursiga iska dul saaran oo dhawaaq iyo dhaqaaq laguma oga. Indhaha wuu kala hayaa haddana waxay eegayaan waxba. Wuxuu magan ama lahayste u yahay qaddarka uu isu dhiibay.\nGoor dambe ayuu ninkii martida loo ahaa kacay oo qolkiisa galay, wuxuuna la soo noqday AK dabalaab ah. Intii uu la soo socday wuu cabbeeyey waxaana ka soo baxay dhawaaq argagax leh oo nafta u daran. Markaas ayey reerka inta kale gudaha u yaaceen oo dhegaha faraha wada gashadeen. Kursigii uu ka kacay dhabarkiisa ayuu isa soo taagay, wuxuuna qorigii cabbaysnaa si miiggan madaxa ugaga liishaamay ninkii kursiga yaxoobay oo aan far dhaqaajin. Far ma dhaqaajin ee sidii uu gam’ay ayuu madaxa iyo qoorta hoos u laallaadiyey, indhahana wuxuu ku beegay labadiisa kabood ee cadcad. Haddii uu aragga kor u yar qaadi lahaa wuxuu arki lahaa daloolka madow ee dhuunta qoriga oo u eg waddada aakhiro loo maro ama wadku soo maro. Aad ayuu xaaladdan naftiisa ugu soo diyaariyey, tababar dheer ayuuna u soo qaatay, sidaa darteed daqiiqaddan waxba kama uu fekerayn. Waxaa saarnaa uun culays buur ka daran. Ma baqdin baa? Wuxuu sugayaa oo keliya in ay xabbadi kursiga dhanka ay doonto uga tuurto. Haddii ay naftu degdeg uga bixi waydana ka toogtay xoolo ma ah ee mid kale ayuu ku khaarajin. Khalaas, waa intaas uun. Markaa ka dib waxa uu la kulmi doono ama la kulmi doonin qayrkii ayuu la qabaa. Laakiin xabbadda baas maxay soo raagtay! Mise isaga ayaa raagsaday? Ma qiyaastii waqti ayaa ka luntay?\nHalkii uu xabbadda ka sugayey waxaa kaga yimid cod ka soo baxay ninkii qoriga la dul taagnaa oo liishaanka dejiyey.\n– Nolol ku beddelo laba shardi: in aadan arrintaa weligaa qof kale la soo qaadin, iyo in aadan meel aan joogo iyo magaalo aan ku nool ahay cag soo dhigin?\nQunya ayuu madaxa kor u qaaday oo ninkii la hadlayey wejigiisa cabbaar si miskiinnimo ah haddana yaabban u eegay.\n– Ma ku noolaanaysaa labadaa shardi? ayuu kii hubaysnaa ku qayliyey isaga oo mar kale madaxa ka shiishaya.\n– Haa, waa wacad.\n– Ka bax albaabka, dibna yaanan kuu arkin.\nSidii askari la amray ayuu qunyar u jeestay haddana dhaqaaqay. Intii uusan irridka gaadhin ayaa haddana loo dhawaaqay:\n– Soo noqo oo kaalay qaado lacagtaada!\nWuu istaagay oo sidii mayd gacan kale lagu maamulayo ama qof qallal qaba qunyar u soo jeestay.\n– Intii aad lacagtaa igu khasbi lahayd i dil, ayuu yidhi oo yar hakaday dabadeed isaga oo aan hadal sugin dhaqaaqay.\nMarkii uu soo baxay wuxuu qabay dareen ah in uu soo dhintay oo aakhiro yimid. Wax waliba sidii hore waa ay ka duwanaayeen. Neecawda sambabbada gelaysaa waa khafiif nadiif ah oo macaan, dhawaaqyadu waa sidii muusig aan hore loo maqal, iftiinka nalalku waa midabyo cusub, dadkuna waa noole kii hore qiimo dhaama. Ma jiraan wax sidii hore ahi. Xataa qudhiisu wuxuu isla ahaa qof dunida ku cusub. Makhaayad ayuu yar fadhiistay oo shaah ka dalbaday, dabadeed aad u fekaray.\nThe views published here are solely those of its authors (Ibraahim Yuusuf Axmed) and do not necessarily reflect those of REDSEA-ONLINE.COM.


Liverpool Oo Kalsooni Ku Qabto Saxiixa Calvin Ramsay\nHomeWararka CiyaarahaLiverpool oo kalsooni ku qabto saxiixa Calvin Ramsay\nMay 1, 2022 Wararka Ciyaaraha, Horyaalka Ingiriiska, Suuqa kala iibsiga 0\nLiverpool ayaa lagu soo waramayaa inay kalsooni ku qabto fursada ay ku heli karto daafaca dambeedka midig ee Aberdeen Calvin Ramsay xagaagan.\n18-sano jirkaan ayaa iska dhigay inuu yahay ciyaaryahan muhiim u ah kooxda ka ciyaarta horyaalka Scotland xilli ciyaareedkan, isagoo dhaliyay hal gool islamarkaana sameeyay sagaal kale 32 kulan oo uu saftay tartamada oo dhan.\nHorumarka Ramsay ayaan ka warqabin kooxaha ka dhisan Premier League, iyadoo Liverpool, Manchester United , Tottenham Hotspur iyo Leicester City dhamaantood la saadaalinayo inay la soo wareegaan da’yarta.\nHaatan, The Sun ayaa sheegeysa in kooxda Jurgen Klopp ay diyaar u yihiin inay ku guuleystaan tartanka Ramsay.\nWarbixinta ayaa intaa ku dartay in isku dayga Leeds United ay ku dooneyso inay ku afduubato Ramsay ay noqon doonto mid guul dareysata, Liverpool ayaana bixin doonta 3 milyan ginni si ay u hesho adeegiisa.


“Thiago Alcântara wuxuu u yimid Liverpool sababtaan” – Adrián – Gool FM\nDajiye September 25, 2020\n(Liverpool) 25 Sebt 2020. Goolhayaha reer Spain iyo kooxda kubadda cagta Liverpool ee Adrián ayaa xaqiijiyay in ciyaaryahanka khadka dhexe ee Thiago Alcântara uu u yimid Reds si uu kula guuleysto koobab.\nThiago Alcântara ayaa u dhaqaaqay safka Liverpool suuqan xagaaga ee hadda socda, wuxuuna kaga soo biiray kooxda Bayern Munich, aduun dhan 30 million euros.\nAdrián oo wareysi ku bixiyay website-ka rasmiga ah ee kooxda Liverpool ayaa wuxuu yiri:\n“Xaqiiqdii Thiago waa guuleyste, waxaad ku arkeysaa xirfadiisa, wuxuu ku guuletstay koobab badan, sababtoo ah wey iska cadahay inuu ku sugnaa kooxo waa weeyn sida Barcelona iyo Bayern Munich”.\n“Waxaan aaminsanahay inuu raaxeysan doono xilli ciyaareedkan, oo ah xilli ciyaareedkiisii ugu horreeyay uu nala qaato”.\n“Wuxuu jecel yahay inuu guuleysto, wuxuu u yimid halkan inuu guuleysto, isagoo isku dayaya inuu helo dhamaan koobabka aan u tartameyno xilli ciyaareedkaan”.\n“Waxaan gali doonaa waqti aan wada ciyaari doono kulamo badan, waa heshiis aad noogu fiican anaga, waxaan qabaa inuu na caawin doono wax badan”.\n“Thiago waa ciyaaryahan heer caalami ah, horey ayaan u aqaanay isaga markii aan aadnay xulka qaranka, waa ciyaaryahan weyn, wuxuuna leeyahay karti, waxaana uu leeyahay baasas, shuudad iyo aragtiyo kala duwan, sidaas darteed in badan ayuu na caawin doonaa”.\n“Xilli ciyaareedkaan wuxuu noqon doonaa mid adag, balse wuxuu na siinayaa tayada uu ku raaxeysanayo, waa ciyaaryahan weyn, wuxuuna si fiican ugu habboon yahay qolka labiska, wuxuu si fiican ugu hadlaa luqada Ingiriiska, marka wax dhibaato ah haba yaraatee ma jirto”.


“Inuu Meel Walba Yidhaa Inaadeerkay Baan U Dhiibtay Oo Madaxtooyadiina Xaafadayada Ayaan U Rarayaa Wax La Aqbali Karo Ma Aha”..Boqor Raabi Yuusuf – somalilandtoday.com\n“Inuu Meel Walba Yidhaa Inaadeerkay Baan U Dhiibtay Oo Madaxtooyadiina Xaafadayada Ayaan U Rarayaa Wax La Aqbali Karo Ma Aha”..Boqor Raabi Yuusuf\n(SLT-Hargaysa)Boqor Raabi Yuusuf Cabdillaahi oo ka mid ah Madax-dhaqameedka waaweyn ee Somaliland gaar ahaan kuwa Gobolka Maroodi-jeex ayaa si culus oo adag uga hadlay xaaladda dalku maanta marayo isaga oo dhaliilo culus u soo jeediyey Madaxweyne Muuse Biixi iyo xukuumaddiisa kana hadlay arrimo badan oo uu Boqorku baaq ka diray.\nBoqor Raabi Yuusuf Cabdilaahi oo Caasimadda Hargeysa ugu warramay Telefishanka SAAB TV waxa uu yidhi: “Umadda Somaliland waxaanu sheegayaa in maanta sida wax loo wadaa aanay si munaasab ah aanay ahayn. Wixii dhacay waad og tihiin. Waxa taagan waad aragtaan iyo sida wax u socdaan. Waxaad ogtihiin in aanu dalkii gacanta innoogu jirin ee tababarro ka socdaan oo cido kale wax waddo. Kutladdii meesha qabsatay in ay xaafadland ka dhigeen waddankii. Waxaan leenahay Xaafad-land haloo sheego dadka. Dadka intiisa kale waxaanu ku baraarujinaynaa in ay tashadaan oo ay dalkooda u taliyaan. In ay sida imika wax yihiin ay ka baddalaan wax oo aanay macquul ahayn Madaxtooyada ayaan raranayaa. Maaliyadda waxaan keensanayaa inaadeerkay. Maxkamadda waxaan keensanayaa inaadeerkay. Ciidankana waxaan u dhiibanayaa inaadeerkay. Ku socon maayo dalku wax walba waxaan u dhiibanayaa inaadeerkay. Meel walba ilmaadeeraday baan u dhiibanayaa, xaafadda ilmaadeeraday baa leh magaalada ilmaadeeraday baan leh madaxtooyadana waxaan u raranayaa xaafadayadii adeer waxaasi socon mayso. Dadka iyo umadda reer Somaliland waxaan u sheegaynaa in aanay waxaasi ahayn wax soconaya marnaba. Hargeysa waxa ay leedahay Madaxtooyo. Waxa ay leedahay Gurigii State House ka la odhan jiray iyo Hargeysaba cidda baloodhaysatay waanu naqaanaa oo dibbaanu ka soo sheegi doonaa sida ay uga kala qaataan kirada iyo cidda la dejiyey. cid kasta oo hantida umadda maydhaantay waxaanu u sheegaynaa intii Siilaanyo hayay iyo inta imikaba in laga daba tagi doono oo ay dhamaantood xaaraan tahay waxa lagu bixiyay. Umadda waxaasi uma cuntamayaan oo ma soconayaan. Berbera in labada xaafadood qaybsadaan waxaanu ka yeelayno maaha. Dalkeenii maanta sida uu u socdaa si la aqbali karo ma aha. Umaddana waxaanu u sheegaynaa in ay ku baraarugaan in dalkoodii ay hoos u eegaan maanta. Nabad-galyadooda ilaashadaan. Wada jirkooda ilaashadaan oo nooca wax loo wado aanay aqbalin. Inta uu halka isa soo taago in uu yidhaa inaadeerkay baa wax walba ii fulinaya. Inanka yar ee sida gofahana u naaxay ee halka isa soo taagay ee lahaa haddii aanu wadada madaarka samayno gurigooda ayaa qaaliyoobi doona oo 30-kun noqon doona imika tobanka kun ah. Waxaasi ma wax la qaataa. Dadka reer Somaliland ee danaynaya ee aan waxaa shuraako la ahayn in ay tashadaan oo ay aqbalaan xisbiyadu waxa ay soo jeediyeen”.\nBoqor Raabi Yuusuf Cabdillaahi oo hadalkiisa sii wataa waxa uu yidhi: “Xaafaddan Maxamed Mooge dadkii u kacay ee cashuurtoodii la cunay oo cashuurtoodii guryaha lagu dhisanayo ee yidhi waxaanu samaysanaynaa maamul oo jeelasha ku jira oo durba lagu ilaaway. Waxaanu leenahay bilaa shuruud halagu soo daayo. Dadka kale ee toban tobanka sano lagu xukumay ee reernimada loo xukumay ee cadaawadda loo xukumay ha helaan xorriyadooda. Waxa la ii sheegayay saxaafadda in la bartilmaameedsaday waxaanu leenahay wax la aqbali karo ma aha. Waxaan maqlayay dhibaatada lagu hayo SAAB TV iyo Wargeyska FOORE waxaanu leenahay waar saxaafaddu waa xor oo ma jirto cid cabudhin kartaa. Dhulka wixii baxay waxaanu ku soo samayn doonaa qoraal. Haddii ay dhulka madaarka tahay iyo ay meelo kale tahayba. Waxa la ii soo sheegayay Madaarka inankii yaraa ee joogay in isagana laga eryey oo loogu sheekeeyey wax aan caruurta loogu sheekayn. Madaarka dadkii laga qaaday dhulkooda bannaan oo ahaa dhawr iyo toddobaatan qof. Waxaan leeyahay dhulkoodii haloo celiyo. Dadku xaq bay u leeyihiin in ay dhulkoodii helaan. Waanan ku garab taaganahay annaga ayaana hor galayna”. Ayuu yidhi Boqor Raabi.\n“Waxa Inoo Suurto Gashay In Aynu U Debbaal-degno Soddonkaa Sanno Ka Dib Midhihii Aynu Beeranay, Iyadoo Ay Onoo Hirgaleen Wax Badan Oo Aan Ka Dhicin Geeska Afrika Iyo Caalamka Intiisa badan…” Madaxweyne Biixi\nBy WariyeMay 18, 2021\nMIDOWGA AFRIKA Oo Ku Adkeysanaya Magacaabista John Mahama Ee Soomaaliya Iyo Farmaajo Codsanaya In La Bedelo\nMadaxweyne Joe Biden Oo Ansixiyay In Hub Laga Iibiyo Israa’iil


Man United Oo Chelsea Ku Garaacday Saxeexa Dhaliye Cajiib Ah, Pep Guardiola Oo Ku Laabanaya Barca Iyo Wararkii Ugu Dambeeyey Suuqa Iibka Ciyaaraha – Gool24.Net\nMan United Oo Chelsea Ku Garaacday Saxeexa Dhaliye Cajiib Ah, Pep Guardiola Oo Ku Laabanaya Barca Iyo Wararkii Ugu Dambeeyey Suuqa Iibka Ciyaaraha\nSidii aad nooga barateen, waxa aanu halkan idiinku soo gudbinaynaa wararkii ugu dambeeyey ee suuqa iibka ciyaartoyga ee ay wargeysyadu qoreen maanta oo Salaasa ah:\nKubbad-sameeyaha Arsenal ee Mesut Ozil oo 31 jir ah ayaa la sheegay in aanu ka tegi doonin Arsenal oo uu sii joogi doono Emirates illaa inta uu qandaraaskiisu ka dhamaanayo sannadka dambe. (Fanatik)\nGunners waxay rajaynaysaa in laacibka khadka dhexe ee Dani Ceballos oo ah 23 jir ay sannad amaah kaga soo qaadatay Real Madrid uu lasii joogo illaa inta uu xili ciyaareedku dhamaanayo, laakiin ma qorshaynayso in ay heshiiska u kordhiyo oo uu xili ciyaareed kale lasii joogo. (El Confidencial)\nWeeraryahanka Lyon iyo xulka France ee Moussa Dembele oo ay hore u doonaysay Chelsea ayaa waxa uu door-bidayaa inuu u wareego Manchester United, waxaana la rumaysan yahay in heshiiskiisu ku kici doono £60 milyan. (Star)\nRB Leipzing ayaa waxay kula biirtay Everton loollanka loogu jiro difaaca Barcelone ee Jean-Clair Todibo. (HITC)\nJuan Laporta ayaa sheegay inuu doonayo in uu noqdo Madaxweynaha Barcelona mar kale, isla markaana uu Camp Nou kusoo celin doono tababaraha Manchester City ee Pep Guardiola oo ay hadda da’diisu tahay 49 jir. (Cadena Cope)\nBarcelona waxay rabtaa inay lasoo saxeexato 22 jirka reer Argentine ee difaaca uga ciyaara Tottenham ee Juan Foyth, laakiin waxa la rumaysan yahay in heshiiskiisu adkaan doono. (Mundo Deportivo)\nManchester United waxay xiisaynaysaa inay lasoo saxeexato 19 jirka reer Argentine ee khadka dhexe ee Thiago Almada oo u ciyaara Velez Sarsfield oo sidoo kale lala xidhiidhinayo Arsenal. (Tutto Mercato)\nWeeraryahanka Benfica ee Carlos Vinicius oo ay da’diisu tahay 25 jir, ayaa heshiiskiisa lagu xidhay £80 milyan oo Gini, waxaana lala xidhiidhinayaa Manchester United. (Sun)\nXiddiga reer Algeria ee Riyad Mahrez oo 29 jir ah ayaa qirtay inuu doonayay inuu heshiis u saxeexo Liverpool ka hor intii aanu ku biirin Manchester City oo kasoo qaadatay Leicester City, laakiin Reds ayaa waqtigaas ka door-bidday Mohamed Salah oo ay kasoo qaadatay Roma. (beIN Sports)\nChelsea waxay ku kalsoon tahay inay badbaadsan doonto tartanka ay ugu jirto da’yarka Charlie Webster oo ay raadinayso Borussia Dortmund, kaas oo heshiiskiisa ugu horreeya ee xirfadeed saxeexi doona marka ay da’diisu noqoto 17 jir bisha January ee sannadka dambe. (Telegraph)


Xaaladda Soomaaliya - Radio Sweden Somali - Raadiyaha Iswiidhen | Sveriges Radio\nPublicerat fredag 16 juni 2006 kl 16.44\nWasiirka arrimaha dibadda ee dawladda Mareekanka Condoleezza Rice ayaa ka codsatey sidii ey dawladda Noorwey horjoog ugu noqon laheyd howsha dhexdhexaadinta nabdda ee dalka Soomaaliya, sida uu sheegey Jonas Gahr Störe oo ah wasiirka arrimmaha dibadda ee dalkaasi Noorweey.\nRice waxey aad uga qushuucdey tallabada ey dawladda Noorwey ku dhaqaaqdey sidii ey isugu keeni laheyd kulan ka dhacey magalada New york, sida ey masuuliyaddaasi sheegtey kulankaa kadib oo dhacey maalintii khamiista taariikhduna aheyd 15-ka bisha Juun ee sannadka 2006-da.\nKulanka midkani ku xiga wuxuu ka dhici doonaa magaalada Istockholm bisha Juulaay ee isla sannadkan.\nDalka Soomaaliya waa dawlad aan laheyn maamul dhisan una baahan sidii middaa wax looga qaban lahaa, sida uu sheegey Större mar uu la hadlayey idaacadda NTB.\nMarka laga reebo dalalka Noorweey iyo Mareeykanka waxaa sidii kale kulankaasi ka soo qeyb galey waddamo ey ka mid yihiin carriga boqortooyada Ingiriiska, Talyaaniga iyo Tanzaaniya.\nKulankaasina oo ka dhacey magaalada New York ayaan lagu casumin xubno ka socda dawladda Federaalka ee ku meelgaarka.\nMuddadii uu kulankaasi socdey waxey mudane Condoleezza Rice shaaca uga qaadey dhigeeda wasiirka arrimmaha dibadda ee dalka Noorwey in dawladeedu ku talo jirto sidii ey aasaas cusub ee siyaasadeed uga abburan laheyd dalka Soomaaliya. Iyadaoona ku dhiiri gelisey in la joojiyo dagaalada carrigaasi ka socda.


Firinbiga colaadda oo ka qayblinaya jiida u dhexeysa Puntland iyo Somaliland – Madal Furan\nHoy > Warka > Firinbiga colaadda oo ka qayblinaya jiida u dhexeysa Puntland iyo Somaliland\nFirinbiga colaadda oo ka qayblinaya jiida u dhexeysa Puntland iyo Somaliland\nTuka Raq (Madal Furan) – Toddobaadyadii la soo dhaafay waxaa socday baqdin laga qabo in dagaal uu ka dhex qarxo ciidamadda Somaliland iyo Puntland ee isku horfadhiya duleedka tuuladda Tuka Raq ee Gobolka Sool.\nTuuladda Tuka ayaa waxaa ciidamadda Somaliland ka qabsadeen Puntland 8dii Feberaayo ee sanadkan 2018, xiligaasoo Somaliland ay sheegtay inay ku durugtay xuduuda ay waddanka Soomaaliya la leedahay.\nMaamulada Puntalnd iyo Somaliland ayaa jiida tuuladda Tuka Raq wixii xiligaas ka danbeeyey isugu geeyey ciidamo aad u tiro badan iyo gaadiidka dagaalka oo ay ku jiraan hubka waaweyn ee ay ka mid yihiin Kaarayaasha, BM-ka, Beebaha iyo hubka lidka diyaaradaha balse waayadan danbe looga qayb qaato dagaalka dhulka.\nDowladdaha jaarka la ah Soomaaliya oo ay ka mid yihiin Jabuuti iyo Itoobiya ayaa isku dayey inay baajiyaan dagaal Labada Maamul ka dhex qarxa, waxaana ay codsadeen in qolo walba ay dib ugu noqoto halkii ay horay u kala joogeen, balse dadaalkaas ayaa la shegay inuu miro dhali waayey.\nMa jirto cid ku kala dhex jirta Labada maamul ciidamadda ay halkaas geeyeen, laakiin waxgaradka deegaamadda Puntland oo ay Culimadda Diintu ugu horeyso ayaa dhowr goor ku baaqay in la joojiyo wax walba oo dagaal dhalin kara.\nMadaxweynaha Somaliland ayaa saxaafadda u sheegay in xuduuda ay Soomaaliya la leeyihiin ay masaafo aad u hyar u jirto magaaladda Garoowe, balse ay ciidamadoodu joogi doonaan tuuladda Tuka Raq iyadoo maamulka Somaliland uu xeerinayo inaysan aad ugu dhowaan magaaladda Garoowe oo Caasimad u ah maamulka Puntland.\nMadaxweyne Puntland C/weli Maxamed Cali Gaas ayaan weli laga haynin wax hadal ah oo ku wajahan Tuuladda Tuka Raq oo ka baxday gacanta maamulkiisa balse wuxuu si xaladeysan oo qiiro leh u yiri xiligii ololaha doorashadiisa “Laascaanood Faataxo laguma qabsan kumana soo noqoneyso”.\nArrintu siday doonto ha ahaatee, ciidamadda maamulka Somaliland ayaa dhufeyso adag waxay ka qoteen agagaarka tuuladda Tuka Raq, kuwaasoo isu diyaarinaya inay iska caabiyaan weerar kaga yimaada dhinaca Puntland.\nPuntland ayaa dhinaceeda iyaduna dhufeyso kuwaas la mid ah ka qotay meel aan wax badan u jirin tuuladda lagu muransan yahay.\nShalay iyo maanta ayaa la arkayey ciidamadda Somaliland oo ka guuraya dhufeysyadii ay horay u qoteen maadaama ay ku yaaleen jeexyo biyo mareen ah, isla markaasna laga baqayo in roobka Gu’gu uu biyo badan ku soo fataho jeexyada iyo balliyada deegaanka Tuka Raq.\nSidoo kale ciidamadda Puntland ayaa qudhoodu isu diyaarinaya inay ka gaashaantaan fatahaadaha roobka Gu’ga waxayna ciidamadooda u rarayaan goobo taag ah oo ay gaadiidka dagaalku kaga badbaadi karaan biyaha socda.\nArrintu siday doonto ha ahaatee, waxaa soo kordhaya warar sheegaya in uu jiro abaabul dagaal oo sababi kara isku dhac ciidamadda Labada Maamul ee Puntland iyo Somaliland kaasoo imaan kara xili walba.\nGolaha Aqal Sare oo meel mariyey xubin haween ah oo ka mid noqoneysa Guddiga dibu eegista Dastuurka Qaranka\nMadaxweynaha Jabuuti oo ka warbixiyey DP Worl, dakhliga saldhigyada dowladdaha shiyeeye ka soo gala iyo Mushaharka uu qaato inta uu le’eg yahay


Noloshii Kofi Annan: Madaxii QM iyo ku guulaystihii jaa'isadda Nobel - BBC News Somali\nNoloshii Kofi Annan: Madaxii QM iyo ku guulaystihii jaa'isadda Nobel\nWaxa uu ahaa iskuulkiisa kuleejada ah ee ku yaallay galbeedka Africa meesha uu Kofi Annan - ninka marka dambe noqon doona dublamaasiga ugu sarreeya caalamka - ka bartay mid ka mid ah cashirradiisii ugu muhiimsanaa.\nCasharkaas waxa uu ahaa, sida uu goor dambe sheegay "In xanuun kasta oo la dareemo uu khuseeyo dadka oo dhan meel kasta oo ay joogaan".\nHowlihii uu ka soo qabtay arrimaha bani'aadannimada waxa ay sahleen in uu ku guuleysto abaal marinta caalamiga ah ee nabadda ee Nobel Peace Prize, balse waxa ay sidoo kale u soo jiideen xoogaa dhaleeceyn ah.\nKofi Annan: Soomaaliya wali waa meel qatar ah\n1993 wuxuu Koffi Annan ahaa madaxa arrimaha nabad ilaalinta\nMarka la isku keeno magaca hore ee mataanaha oo ah 'Kofi iyo Efua' micnohoodu waa "waxay dhasheen Jimce" oo luuqadda 'Akan' ah, halka magaca dhexe ee 'Atta' oo ay isla wadaagaanna uu micnihiisu yahay "mataano".\nWaxa uu ku soo dhex koray qoys maal qabeen ah - awooweyaashiis waxa ay ahaayeen hogaamiyeyaal dhaqameed, halka aabihiisna uu soo noqday barasaab gobol - waxa uuna kusoo barbaaray waddan markaas wali ku jiray gacanta gumeysiga.\nLabo maalmood ka hor inta uusan diblamaasiga mustaqbalka galin da'diisa sannadka 19-aad waxa uu dalkiisa qaatay xoriyadda, waxa uuna noqday Ghana.\n"Waxaan bannaanka u soo baxay anigoo dhallinyaro ah oo aaminsan in is baddal uu suurta gal yahay, " sidaas ayuu koox ay isla joogeen Canada ku yiri sannadkii 2012-kii.\nBooskaas shaqo waxa uu ahaa - mid ka mid ah howl wadeennada dhinaca maaliyadda ee hay'adda caafimaadka adduunka ee (WHO) oo ka tirsan Qaramada Midoobay.\nLabadaas dhacdaba waxa uu culeys xooggan ka soo wajahay Annan iyo waaxda uu masuulka ka ahaa ee Qaramada Midoobay - gaar ahaan markii ay soo shaac baxday in waaxdiisa nabad ilaalinta QM ay iska dhega tirtay macluumaad badan oo loo soo gudbiyay, kuwaasoo ka digayay in xasuuq laga maleeyayay Rwanda.\n"Aniga qudhayda, maadaama aan wakhtigaas ahaa madaxa howlaha nabad ilaalinta ee Qaramada Midoobay waxaan dalal fara badan u diray ciidamo," ayuu yiri sannadkii 2004-tii. " Waxaan aaminsanaa xilligaas inaan sameynayay waxa ugu fiican".\n"Balse waxaan garowsaday xasuuqa ka dib in aan xilligaas qaban karay waxyaabo badan ayna ahayd inaan qabto si aan gacan uga geysto ka hor tagidda xasuuqa. Xasuustaan xanuunka badan oo ay ka mid tahay wixii ka dhacay Bosnia and Herzegovina, waxay saameyn ku yeelatay qaabka aan u fakaro iyo qaar badan oo ka mid ah ficilladeyda, maadaama aan ahay xog hayaha guud ee Qaramada Midoobay" ayuu yiri.\nAnnan waxa uu dhaxlay xukunka hay'ad 52 sano ka dib aasaaskeeda uu culeys badan saarnaa, deyn fara badanna lagu lahaa.\n"Waxaan dhihi jiray xarfaha SG looma soo gaabiyin xoghayaha-guud ee waxaa loo soo gaabiyay ri'-baxsad ah" ayuu ku yiri BBC-da.\nSannadkii 2001-dii Annan iyo Qaramada Midoobay waxaa la guddoonsiiyay abaar marinta caalamiga ah ee Nobel Peace Prize. Abaal marinta waxaa si toos ah loogu magacaabay xoghayaha guud ee Qaramada Midoobay oo aad loogu ammaanay dadaallada uu ka sameeyay arrimaha bani'aadannimada.\nKala qeybsanaantaan cusub ee u dhaxeysay Annan iyo Mareykanka waxa ay sababtay in ay dhibaatooyin soo wajahaan isaga, ka dib markii ay soo baxday sannadkii 2004-tii "fadeexadda saliid cunto ku baddalashada" taasoo wiiqday Xoghayaha guud shaqo ahaan iyo shakhsi ahaanba.\nBarnaamijka saliidda oo billowday sannadkii 1996-kii ayaa ku qotomay in saliid xaddidan laga iibiyo Ciraaq oo ay cuna qabateyn saarneyd isla markaana loogu baddalo adeegyada bani'aadannimada sida cuntada.\nMareykanka gudihiisa, siyaasiyiin fara badan ayaa ka dalbaday in uu xilka iska casilo. Jawaabtiisu waxa ay ahayd "Maya, lagama yaabo."\nLaakiin 18 bilood ka dib, bishii December ee sannadkii 2006-dii, xilka ayuu isaga dagay. Markaas waxa uu ku dhawaa da'da 70 sano.\nIsaga iyo xaaskiisa labaad, oo ah qareen u dhalatay Sweden oo lagu magacaabo Nane Marie Lagergren, ayna is guursadeen sannadkii 1984-kii ayaa marki uu xilka iska casilay waxa ay go'aansadeen in ay aadaan dalka Talyaaniga si ay lix isbuuc ugu soo nastaan.\nWargeyska The Guardian, ayaa soo tabiyay in markii uu halkaas hal isbuuc joogayba uu ku caajisay - waxaa ku soo xoomay dad dhallinyaro ah oo doonayay in uu sawirro la galo.\nSannadkii 2007-dii ayuu aasaasay hay'ad uu ku magacaabay Kofi Annan Foundation taasoo uu ugu tala galay in ay ka shaqeyso arrimaha la xiriira horumarka dunida, amniga iyo nabadda.\n"Waxaan ogaaday in howl gabnimada ay tahay shaqo adag" ayuu Annan isagoo kaftamaya ku yiri wareysi ay BBC-da la yeelatay markii uu u dabaal dagayay munaasabadda dhalashadiisa 80-aad.


Warbixin xasaasi ah oo ku saabsan 11 heshiis oo DF Somalia la gashay shirkado ajnabi ah - Caasimada Online\nHome Warar Warbixin xasaasi ah oo ku saabsan 11 heshiis oo DF Somalia la...\nWarbixin xasaasi ah oo ku saabsan 11 heshiis oo DF Somalia la gashay shirkado ajnabi ah\nMuqdisho (Caasimada Online) – Dhowaan ayay ahayd markii Guddi dalalka deeqda siiya Soomaaliya u qaabilsan kormeerka dhaqaalaha la siiyo dowlada Federaalka Soomaaliya ay caddeeyeen in heshiisyada waaweyn ee dowladda Soomaaliya gashay iyo qandaraasyada ay bixisay labadii sano ee la soo dhaafay (intii uu xilka hayay madaxweyne Xasan Sheekh) aysan ahayn heshiisyo loo tartmayay oo sharci ah, loona baahan yahay in din looga wadahadlo ama la baabi’iyo.\nArrintan dowladda uu hogaamiyo Xasan Sheekh ka dhigeysa dowlad musuqmaasuq ku talax tagtay waxaa bartamihii Febraayo 2015 wax ka qortayWakaalada wararka Reurters oo sida ay sheegtay soo xigatay warbixin qarsoodi ah oo guddigu lagu magacaabo Finance Governance Committee (FGC) soo saareen markii ay dib u eegis ku sameeyeen heshiisyada iyo qandaraasyada ay bixisay dowladda.\nGuddigan ayaa beesha caalamka u sameysay sidii ay dowladda Soomaaliya uga saacidi lahaayeen inay dhaqaalaha soo gala u maamusho si sharci ah.Guddigan waxaa la dhisay kadib markii dalalka deeqda bixiya ay ku eedeeyeen dowladda Soomaaliya qaabka ay u maamusho hantida Qaranka. wuxuuna guddigani ka kooban yahay lix xubnood oo saddex ka mida ay ka socdaan Bankiga adduunka, Hay’adda Lacagta Adduunka ee IMF iyo Bankiga horumarinta Afrika, iyadoo saddexda xubnood ee kalena ay dowladda soo xushay.\nDowladda Soomaaliya waxay gashay heshiisyo shirkado shisheeye ay ku wareejisay maamulka Dekadda iyo Garoonka diyaaradaha Muqdisho iyo weliba shirkado la siiyay ruqsad ay uga kaluumeystaan biyaha Soomaaliya, laakiin waxay heshiisyadan qaabka lo galay careysiiyeen dadka Soomaaliyeed oo baarlamaanku ugu horeeyo iyo beesha caalamka oo ka walaacsan sida loo maamulayo hantida qaranka, iyadoo qaabka sharcigu ahaa in guddi iib qaran ah loo xilsaaro arrintaasi oo si furan laguna tartamo loo bixiyo haddiiba ay dhacdo in heshiisyo la galayo ama qandaraasyo dowladdu bixinayso.\nBaarlamaanka Soomaaliya ayaa ku guuldarresytay inuu sharciga waafajiyo heshiiyadii Garoonka iyo Dekadda Muqdisho, kadib markii wasiiro ka amar qaadanaya madaxweynaha ay heshiisyadaasi galeen.\nGuddiga Finance Governance Committee (FGC) warbixintiisii soo baxday Janaayo 2015 waxay ku sheegeen inay dib u eegis ku sameeyeen 9 heshiis oo ka mida 11 heshiis iyo qandaraas oo dowladda Federaalka ay bixisay. Waxayna arrinta ku soo gunaanadeen: In 11 heshiis midkoodna aan loo tartamin, isla markaana aan wax qodobo sharci ah ama shuruudo loo eegayo la marin.\nHeshiis ay guddigani dib u eegis ku sameeyaan balse aan ka mid ahayn 11-ka heshiis ee hore ayaa la sheegay inay dowladda Federaalka ka noqotay, heshiiskaas oo dowladu la gashay shirkad Mareykan ah oo lagu magacaabo Shulman Rogers si ay dib ugu soo celiso hantidii Soomaaliyeed ee dalalka dibadda lagu xayiray kadib 1991.\nGuddigani wuxuu kaloo soo jeediyay in la laalo heshiiska dowladda Soomaaliya la gashay Shirkadda lagu magacaabo AMO Shipping Company Ltd, heshiiskaas oo la saxiixay July 29, 2013, wuxuu ku saabsanaa in shirkaddu keento lix Doon oo ilaalinta xeebaha loo adeegsado qiimahooduna gaarayo 150 Milyan oo doolar 132 million euros ($150 million); waxayna gudddigu sheegeen inay lacagtaasi tahay mid aad ugu badan marka loo eego dowlad miisaaniyad sanadeedkeedu yahay $216 Milyan oo doolar.\nHeshiis kale oo Guddigu cambaareeyay wuxuu ahaa mid lala saxiixday FishGuard Ltd 25 July, 2103 oo ah shirkad ka diiwaan gashay Mauritius oo ay leeyihiin saraakiil hore oo Ingiriis ah. Shirkadani waxaa xaq loo siiyay inay bixin karto ruqsada kalluumeysiga biyaha Soomaaliya iyo ilaalinta kheyraadka Badda.\nSidoo kale wuxuu guddigu soo jeediyay in dib looga wadahadalo heshiisyada lala galay shirkadaha Turkiga ee hadda maamula Garoonka diyaaradaha iyo Dekadda Muqdisho oo ah ilaha ugu waaweyn ee dowladdu dakhligu ka soo galo.\nHeshiiska shirkadda Albayrak Turizm Insaat Ticaret kula wareegtay maamulka dekadda waxay Guddigu FGC ku baaqeen in si saaxiibtinimo ah dib looga wadahadlo qodobadda dhibaateysan ee quseeya sida dhaqaalaha loogu qeybinayo dowladda iyo shirkadda Albayrak. waxayna guddigu sheegayaan in dowladda ay ka dhawaajisay isbedel lagu sameeyo qodobadani.\nSida Guddigu sheegayo waxaa kaloo wax ka bedel u baahan heshiiska shirkadda Favori LLC ee June 30, 2013 kula wareegtay maamulka Garoonka diyaaradaha Muqdisho, heshiiskaas oo aan ahayn mid saxan, isla markaana qiimaha Favori loo qoondeeyay uu yahay mid baahsan oo aan saleysneyn.\nQoraal ku taariikheysnaa 20-kii Oktoobar 2014 oo wasiirkii Maaliyadda ee hore Xuseen Cali Xalane u qoray guddiga FGC ayuu ku sheegay wasiirku in dowladda iyo shirkada Favori ay isla garteen inay dib uga wadahadlaan heshiiska.


Waziirka Tacliinta sare oo goordhow lakulmay Ardayda iyo Jaliyadda Suudan – idalenews.com\nWaziirka Tacliinta sare oo goordhow lakulmay Ardayda iyo Jaliyadda Suudan\nIdalenews Wasiirka Tacliinta Sare oo la kulmay Jaaliyadda iyo Ardayda Soomaaliyeed ee Dalka Sudaan ”SAWIRO”\nPosted on August 4, 2017 by Admin in WARARKA // 0 Comments\nWasiirka Waxbarashada Hidaha iyo Tacliinta Sare ee Dowladda Federaalka Soomaaliya Mudane Cabdi Daahir Cusmaan oo ay wehlinayaan Lataliyaha Wasiirka Tacliinta Sare, Dr. Cali Sheekh Axmed Abuukar iyo Agaasimaha Guud ee Wasaarada Tacliinta sare Ismaaciil Yuusuf Cusmaan iyo ku-xigeenka Gudiga hormarinta adeega bulshada ee Baarlamaanka Soomaaliya Xildhibaanad Aamina Maxamed Cabdi ayaa kulan la qaatay Jaaliyadda iyo Ardayda Soomaaliyeed ee wax ka barata Dalka Suudaaan, waxaane goobjoog ka ahaa kulanka Gudoomiyaha Jaamacadda Afrika Prof: Kamaal Cubayd, Danjiraha Soomaaliya u fadhiya Suudaan Mudane Maxamed Cabdulaahi Ugaas, Diblomaasiin ka tirsan Safaaradda, Jaaliyada, Salaadiin iyo Marti sharaf kale.\nXildhibaanad Aamina Maxamed Cabdi oo iyadane goobta hadalo ka jeedisay ayaa Ardayda uga sheekeeysay xaalka Dalka uu marayo iyo qaabka xiligan fursado u heli karaan dhamaan Ardayda waxbaratay iyo horumarka la gaaray ee xiligan dowladooda ku tilaabsatay, iyadoone Ardayda usheegtay inay yahiin dadkii badali lahaa Dalka.\nDhanka kale Gudoomiyaha Jaamacadda Caalamiga ah ee Afrika Prof: Kamaal Cubayd oo goobta ka hadlay ayaa sheegay in Ardyda Soomaaliyeed ee dhigta Jaamacadan ay yihiin Imamyada Masjidka Jaamacad maadaama buu yiri ay yihiin kuwo Xifdisan Qur,aanka Kariimka.\nWasiirka Waxbarashada Hidaha iyo Tacliinta Sare ee Dowladda Federaalka Soomaaliya oo qudbad qiima badan ujeediyay boqolaal ka mid ah Ardayda Soomaaliyeed ayaa aad ugu mahadceliyay Dowladda Suudaan sida ay u garab istaageen Shacabka Soomaaliyeed mudadii ay Burbursaneed Soomaaliya kana taageertay dhanka Waxbarashda, asigoone dhanka kale Ardayda kula dardaarmay inay sii wadaan dadaalkooda waxbarasho.\nWasiirka iyo wafdiga uu horkacayo ayaa maalmahan ku jira buuqasho shaqo oo ay ku joogaan dalka Suudaan halkaas oo madax dhanka waxbarashada Suudaan ah kula kulmeen.\nMadaxweynaha Jubbaland oo la kulmay Saraakiil Mareykan ah oo ka socotay Taliska Africom


Neef-qabatinka - Somali Kidshealth\n12/04/2013 25/04/2013 by admin\nMarka qofka caadiga ah ama ilmaha yar ay ku yaraato oksijiinta uu jirku u baahan yahay ayaa la dareemaa neef-qabatinka, oo ah in naftii la harjadayso inay hesho hawo oksijiin ah oo la neefsado. Sanka oo cabur owgiis xirma iyo jimicsi badan waxay keenaan in cunugu neefta boobo, laakiin haddii ay muuqato in ilmuhu neefta si xun u jiidayo waxay tilmaamaysaa dhibaato caafimaad oo xun inay jirto.\nMaxaa keeni kara neef-qabatinka\nWaxyaalaha ama cuduradda keena neef-qabatinka carruurta waa badan yihiin, laakiin cudurka ugu saamaynta badan ee keena neef-qabatinka ayaa ah Neefta. Neeftu waxay timaadaa marka tuubooyinka neef-mareenka ay xasaasiyad awgeed ciriiri noqdaan amaba ku dhawaadaan inay xirmaan. Waxaa markaa dhib ilmaha ku noqonaysa inay neefta jiidaan.\nCuduradda kale ee sababa neef-qabatinka waxaa ka mid ah Nimooniyada(pneumonia), caabuq ku dhaxa habdhiska neefsashada, sanka oo xirma, shay ajnabi ah oo neef-mareenka isku gooya, iyo xasaasiyad ka timaada sumowga hawada iyo carruurta oo sigaar lagu ag cabo.\nCalaamadaha lagu garto cunnug neef-qabatin hayo\nCalaamada ugu horaysa waa cunuga oo sanka balooliya oo dulalka aad u kala balaariyo si uu raadiyo hawo dheeraad ah. Muruqyada luqunta oo fida si loo balaariyo marinka hawada. Xabbadka ama feeraha cunnuga waxaa ka muuqanaya dhaqdhaqaaq ka badan kan caadiga ah oo sanbabka lagu kala jiidayo.\nGoormaan kaalmo dhaqtar ama isbitaal raadsadaa\nHaddii neeftu dhibayso cunnuga oo uu harjadayo\nHaddii ay muuqato calaamad miyir-beel ah\nHaddii midabka bishimaha,carrabka,maqaarka iyo ciddiyaha isku badalo baluug


Taliyaha hoggaanka laanta canshuuraha oo faahfaahin ka bixiyay Saraakiil loo xiray wax is-dabamarin | Somali National Television - sntv.so\nHome AMNIGA Taliyaha hoggaanka laanta canshuuraha oo faahfaahin ka bixiyay Saraakiil loo xiray wax...\nTaliyaha hoggaanka laanta canshuuraha oo faahfaahin ka bixiyay Saraakiil loo xiray wax is-dabamarin\nMuqdisho- (SNTV)- Taliyaha hoggaanka laanta canshuuraha ee Ciidanka Boliiska Soomaaliyeed, Janaraal; C/llaahi Xasan Bariise, ayaa sheegay in ay haatan socoto baarista dembiyo ku saabsan musuq iyo wax is daba marin lagu helay Saraakiil ka tirsan Wasaaradda maaliyadda iyo Ciidankaa Booliska oo loo xiray wax isdabamarin.\nJanaraal; Bariise, ayaa intaa raaciyay in barista oo iminka ka socota xarunta dembi barista ee CID-da ay meel wanaagsan marayso, natiijada kasoo baxana ay la wadaagi doonaan Maxkamadda awoodda u leh dhagaysiga kiiskaas.\nWuxuu sheegay in Dalka Soomaaliya uu muddo badan kusoo jiray kala dambayn la’aan, Maalinba maalinta ka dambaysana u tallaabsanayay isku tashi, isla markaana uusan aqbalayn in dhaqaalaha kasoo baxa ganasatada Guryaha iyo dakhli walba ee loogu tala galay in lagu maareeyo howlaha Dowladda in uu Qof gaar ah isaga tagri falo.\n“Ma suuro galeyso mana dhici karayso, mana laga aqbali karo,Qofkii masaakiinta ahaa ee aad ogtihiin Hooyoyaashii Yaanyada ku gedaayay Suuqa iyo kuwa la midka ah ee Canshuur bixiyayaasha ah , wixii ay iyaga lahaayeen ee ay ugu tala galeen in dhaqaalahooda ay Dowladdu ku daboosho howlaheeda Qarannimadana lagu socodsiiyo, in Qof lagu aaminay inta soo qaato uu Jeebkiisa gashto, oo uu isagu ku manaafacaadsado ma yeeleyno, ayuu yiri Taliye Bariise.\nTaliyaha hoggaanka laanta canshuuraha ee Ciidanka Boliiska Soomaaliyeed, Janaraal; C/llaahi Xasan Bariise, ayaa Dadka caadeystay musuqa ugu digay in ay wax is-daba mariyaan, wuxuuna intaa raaciyay in Dalka uu kasoo kabanayo xilliyadii boobka hantida Dad weynaha, ciddii lagu helana ay mudan doonto ciqaabteeda.\nDowladda Federaalka Soomaaliya ayaa dhowr goor oo hore farriimo adag u dirtay Dadka caadeystay musuqa, iyadoo sidoo kale mas’uuliyiin iyo Saraakiil kala duwan ku qaadday Kiisas la xiriira wax is-daba marin.\nNext articleKenya oo xukunkii ugu dheeraa ku ridday xubno ka tirsanaa Al-Shabaab


Wacnaan laheydaa haddaan waqtiga celin karo! W/Q: Ramla Gobdoon | Laashin iyo Hal-abuur\nWacnaan laheydaa haddaan waqtiga celin karo! W/Q: Ramla Gobdoon\nWacnaan laheydaa haddaan waqtiga celin karo!\nWaagii baryaba, waxey inoo tahay fursad cusub, oo aan helno, cudur daar kasta, oo aad heysato, waqtigu ma ahan mid ku sugaayo, ama kuu soo laabanaayo, maalin walbana, wuxuu ku soo marayaa, asagoo weji cusub wata. Waxaa laga yaabaa, in dadku eysan wada fahmi karin, fursadaha ey heystaan, oo ey dhayalsadaan, balse, qofkii si wanaagsan u maareeyay waqtigiisa, wuxuu dareemayaa, in uu yahay qof nolosha fahansan, oo meel ka soo bixi kara mustaqbalka, kii aan sida wanaagsan u maamulin waqtigii uu heystay, wuxuu ku dambeynayaa shallaay iyo xusuus uusan iska baabi’in karin.\nMaano iyo Geeddi, waxey qurbaha soo galeen, ayagoo dhowr iyo toban jirro ah, waddadda ayey isku soo barteen markii ey safarka ahaayeen, mid ka mid ah dalalka Yurub ayey iska dhiibeen, qoysaskooda ma eheyn kuwo aad u liita, laakiin, waxey go’aansadeen in carruurta ey dhoofiyaan, si ey u helaan waxbarasho oo ey u yeeshaan mustaqbal ifa, taas ayaa ku weyneed waalidkood oo u eheyd riyo, qaabilaad dheer, oo ey la kulmeen Maano iyo Geeddi, waxaa loo oggolaaday in ey ku noolaadaan dalka ey yimaadeen, waxaana loo ballanqaaday in loo diri doono iskuul, oo ey ku baranayaan afka loogaga hadlo dalka ey degnaanayaan, ka dibna ey billaabi karaan heerarka kala duwan ee waxbarashada, balse, muhiimaddu waa in afka ey bartaan.\nToddobaad ka dib, waxaa looga yeeray iskuul, maalinka ey cashirrada billaabayaan ayaa loo sheegay. Waxaa kaloo lagu wargeliyay in buugaag iyo qalimaanba la siin doono. Maalin walbo qado ayaad halkan ku leedihiin ayuu sii raaciyay, macallinkii joogay Xafiiska Qaabilaadda Ardayda. Markii ey kala war dhammeysteen ka dib, waxa uu soo kala baray iskuulka, asagoo sheedda ka tusay fasalka ay dhiganayaan. Waxaa la gaaray maalinkii la yiri soo cashir doonta, waxey iska xaadiriyeen fasalkoodii cusbaa, soo dhaweyn fiicanna wey kala kulmeen aradadii joogtay.\nMaano iyo Geeddi, waa ey yaabban yihiin oo ma fahmayaan afka lagu hadlaayo, nasiib wanaag, waxaa fasalka jooga macallin Soomaali ah, oo caawiya ardada cusub, ilaa iyo inta ey kala qabsanaayan jawiga, macallinkii soo galaba wuxuu labadooda ku safaa buugaag iyo qalimaan, waxaa kale, oo la siiyay jadwalka cashirrada ey qaadanayaan, maadaama fasalka uu ahaa mid lagu baranayo afka. Waxaa jadwalka ku qornaa in maalintii labo mar ey la kulmayaan, macallimad u dhigta luuqadda, saaxiibbo badan ayey sameysteen labadooda, waxaa ka dhexguuxeysa in magaalada ey kala bartaan, xiiso weynna wey ku heysaa. Waxey billaabeen in habeenkii la soo wareego, oo ey soo daahaan, subixiina xilli dambe ayey fasalka soo galaan, in sanad ku dhow ayaa ka soo wareegatay imaanshahooda, welina waxaa la jooga macallinkii Soomaaliga ahaa oo turjumaan u ah. Waxaa jirta maahmaah qurbaha ku baxday, oo la yiraa: “Toban sano joogoow, ma laguu tarjumaa!”\nXaafadda caan ayey ka noqdeen labadooda, ayagoo ku caan baxay, in loo soo doonto xog ku saabsan, xafladda jirta iyo geeska iyo ka shidantahay magaalada. Geeddi wuxuu noqday mid jara, kaarka lagu galo xafladdaha, halka Maano ey ka mid noqotay qabanqaabiyayaasha. Wey iska illoobeen sababtii ey waalidkood u soo dhoofiyeen, waqtigana waxey ku lumiyeen baashaal iyo boodbood.\nMuddo ka dib, Maano waxey yeelatay guri iyo carruur, isqabqabsi badan, oo dhexmaray iyada iyo odaygeeda, ayaaa sababay, in ey kala tagaan, ayadaa Aabbe iyo Hooyo ka ah reerka. Dhibka ugu weyn, ee heysta Maano ayaa ah, in eysan garaneynin luuqadda, taas oo sababtay in ilmaheeda eysan ka caawin karin cashirka iyo in eysan aqrisan karin farriimaha ugu soo dhaca guriga, ayadoo u geysata islaamaha deriska, si ey ugu turjumaan.\nGeeddi, wuxuu xal iyo nolol u arki waayay ka daba wareegga xaflad, in muddo ah oo uu shaqo raadis ahaa, waxaa u soo baxday in uu qashinka ka soo uruuriyo xaafadaha, subax kasta, wuxuu kallahaa xilli aan dadba socon, asagoo qashinka ka soo gura labaantameeyo guri!\nGeeddi iyo Maano, waxey gacmahooda ku burburiyeen mustaqbalkooda, riyadii waalidkood waxey ka dhigeen mid aan rumoobin, dadaalkii ay u galeen ambabixiskoodana wuxuu noqday mid qasaaro ah, ayagana naftooda uma daneyninee, waxey ku noolyihiin nolol liidata, oo aan qiimo laheyn, mar kasta waxey ku calaacaleen in waqtiga dib loo celiyo, oo ey ugu yaraan bartaan luuqadda, balse, taasi ma ahan mid marnaba suuroobeysa, haddaba aqristoow, ka digtoonoow in aadan la mid noqon Maano iyo Geeddi.


MUQDISHO, Soomaaliya - Garabka Kooxda Daacish ee Soomaaliya ayaa dusha saaratey masuuliyadda dilal ka dhacay magaalooyinka Muqdisho, caasimada dalka Soomaaliya, iyo Afgooye ee gobolka Shabeellaha Hoose.\nWar qoraal ah oo lagu daabacey Wakaalada wararka u faafisa Daacish ee loo yaqaan Amaq News Agency ayaa lagu sheegay falka khaarijinta ay ugeysteen Labo sarkaal oo canshuuraha qaabilsan.\nDilalkaan oo dhacay todobaadkan ayaa qayb ka ah falal lagu khal-khal gelinayo amaanka guud ee dalka, kaasoo Xilldhibaanada Gollaha Shacabka ay ka deyriyeen kadib dood kulul oo ay arrintaasi ka yeesheen.\nLabada sarkaal oo lagu kala dilay Suuqa Bakaaraha ee Muqdisho iyo Suuqa degmada Afgooye ayaa waxaa fuliyey Rag ku hubeysan Bastoolado, kuwaasoo falka kadib isaga baxsaday goobta ay wax ku dileen.\nSharci-dejiyaasha Aqalka Hoose ayaa soo jeediyey in xukuumada aysan haysan qorshe cad oo ay wax uga qabaneyso amaanka guud ee dalka, iyaga oo ku baaqey inuu is-casilo Ra'iisul Wasaare Khayre.\nKaliya bishaan September magaalo madaxda Soomaaliya ee Muqdisho waxaa ka dhacay tobaneeyo falalka madax jabiska ah, kuwaasoo loo geysanayo Askar, Shacabka iyo Odayaasha dhaqanka.\nInta badan kooxda gacan saarka la leh Al-Qaacida ee Al-Shabaab ayaa sheegata falalka noocaan ah, laakiin Daacish oo oo mudooyinkii dambe awood ciidan ku yeelaneysa qaybo kamid ah dalka ayaa fulineysa dilalka qorsheysan.


Wax la sameeyo, Kaniisadda Adduunka ee Switzerland Switzerland (WKG)\n»Muddo intee la eg ayaad rabtaa inaad kula hadasho wax sidan oo kale ah oo ay tahay in ereyada afkaagu ay noqdaan uun dabayl xoog badan» (Job 8: 2)? Waxay ahayd maalin ka mid ah maalmahaas dhifka ah ee aanan wax qorsheysan. Marka waxaan moodayay inaan hagaajinayo sanduuqa emaylkayga. Markaa tirada ayaa ka yaraatay 356, ugu dhakhsaha badan 123 emayl ah, laakiin ka dib taleefanka ayaa kor u kacay; xubin ka tirsan baarlamaanka ayaa weydiiyay su'aal adag. Wadahadalka ayaa saacad ka dib socday.\nMarka xigta waxaan doonayey inaan dharka dhaqdo. Isla markii ay dharka ku jiraan mashiinka dharka dhaqa, albaabka albaabka ayaa qeyla dhaamiyay, waa deriska xiga albaabkiisa. Nus saac ka dib waxaan awoodey inaan ku wareejiyo mashiinka dharka dhaqa.\nWaxaan u maleeyay inay dhici karto inaan daawan karo ciyaarta TV-ga ee xiisaha leh. Naftaydu waxaan ku raaxeysanayey kursi leh koob kulul oo shaah ah marka taleefanka mar labaad la soo garaaco. Malaakiyadan wuxuu xubin ka ahaa kulan wax laga weydiiyay dhamaadka usbuuca. Wuxuu joojiyay wicitaankii waqtigiisii oo keliya si aan u daawado wareegga ugu dambeeya ee finalka TV-ga oo aan ka cabbo shaaha qabow.\nWaa inaan sameeyaa shaqada tifaftirka mid ka mid ah qoraalladeenna dibadda. Maanta waxay ahaan laheyd waqtiga ku habboon oo la dhammaystiro qorista qodobbada. E-maylku wuxuu ku dhex dhacay gudaha sanduuqkayga waxaanan dareemay in aan ku qasbanahay in aan qaato waqti aan kaga jawaabo nooca kiiska isla markiiba.\nWaqti qadada. Sidii caadiga ahayd, waxaan qaatay rooti ka dibna dib ayaan ugu laabanayaa maqaalka. Kadib wicitaan ayaa mar kale soo noqnoqonaya, xubin qoyska ka tirsan ayaa leh dhibaatooyin. Waxaan joojiyaa shaqada si aan u arko sida aan u caawin karo. Waxaan ku soo noqdaa saqda dhexe oo "sariirta aada"\nSi sax ah ii faham, Ma cabanayo. Laakiin waxaan garwaaqsaday in Ilaah weligiis maalmahan oo kale uusan jirin oo ay maalin ii ahayd maalin aan caadi ahayn. Ilaahay kama yaabineyno dhibaatooyinkeena ama ducadayada. Wuxuu heystaa waqtiga oo dhan, weligiis. Wuxuu u imaan karaa inuu na kulmo ilaa iyo inta aan rabno inaan barinno. Khasab kuma aha inuu ka baxo waqtiga jadwalka si uu u daryeelo shaqooyinka maalinlaha ah ama wax cunista. Isagu wuu dhegeysan karaa oo dhegeysan karaa wiilkiisa oo ah wadaadka sare ee u keenaya waxyaalahayaga. Aad ayaan muhiim ugu nahay isaga.\nHadana mararka qaar annagu waqti uma lihin Ilaah, gaar ahaan maalinta mashquulka ah. Waqtiyada kale waxaan badanaaba ka fikirnaa inay tahay inaan bixinno howlaha degdegga ah meel sharaf ku leh nolosheena. Markaas Ilaah kaliya wuu eegi karaa haddii aan haysano daqiiqad ama wax ka yar inaan sameeyo. Ama marka aan dhibaato helno. Oh, markaa waxaan haysanaa waqti badan oo Ilaah markii aan dhibaato ku jirno!\nMararka qaar waxaan u maleynayaa in Masiixiyiintu ay u muujiyaan ixtiraam ka badan kan Ilaah marka loo eego kuwa caabuda oo aan sheegan inay iyagu sharfayaan oo ay isaga raacayaan!\nAabe naxariis leh, waad noo roontahay dhamaan duruufaha iyo waqtiyada oo dhan. Fadlan naga caawi inaan noqonno kuwa mahadnaq iyo aqbal leh waqti walba. Tan waxaan ku baryeynaa magaca Ciise, Aamiin\nwaxaa qoray John Stettaford


Tuesday August 20, 2019 - 17:46:38 in Wararka by Wariye Qoslaaye\nLoolan cusub oo aan la fileyn ayaa soo kala dhex galay Madaxweynaha Puntland Saciid C/llaahi Deni iyo kuxigeenkiisa Axmed Cilmi Karaash, iyadoo loolankan uu soo ifbaxay 8 bil kaliya oo ay Xafiiska wada joogaan.\nMadaxweyne kuxigeenka Puntland Axmed Cilmi Karaash ayaa qaaday tallaabo kale oo uga soo horjeestay Madaxweyne Saciid Deni, iyadoo maalin ka hor uu ka hor-yimid magacaabidii Guddiga Madaxa bannaan ee doorashada Puntland.\nMadaxweyne kuxigeenka maamulka Puntland Axmex Cilmi Cismaan Karaash ayaa kasoo horjeestay hadal dhawaan kasoo yeeray Madaxweynaha Puntland Saciid Deni oo sheegay in wadahadal la galayaan Somaliland.\nAxmed Karaash ayaa sheegay in uu kasoo horjeedo in wadahadalo shuruud la’aan ah lala galo Somaliland, waxa uuna cadeeyay in ay ka go’antahay fulinta balan qaadkii iyo waajibaadkii isaga loo doortay.\nQoraalkan kasoo baxay Madaxweyne kuxifeenka Puntland ayaa u muuqda mid looga soo horjeedo baaqii uu dhawaan diray Madaxweynaha Puntland ee ku aadanaa in Somaliland wadahadalo kala galayaan dhulka Puntland ay ka heesato.\nAxmed Karaash ayaa ka hor-yimid baaqa Madaxweynaha Puntland ee ahaa inay wada hadalo la galayaan Maamulka Somaliland oo ay isku hayaan deegaano dhowr ah, horayna labada dhinac ku dagaalameen.\nMr Karaash ayaa sheegay in Puntland ay diyaar u tahay inay difaacdo xuduudaheeda sida Gobolada Sool, Sanaag iyo Cayn, waxaana uu xusay inuu ka soo horjeeda wada hadaladii uu ku baaqay Madaxweynaha Puntland ee aan wax shuruud ah lagu xirin.


Doorashada Sweden iyo khatarta qaxootiga ku soo fool leh Doorashada kadib..\n[ June 28, 2022 ] Sweden iyo Finland oo la kulmaya Erdogan Maalinta Talaadada\tWararka Caalamka\n[ June 28, 2022 ] Ruushka oo Duqeeyay Xaruun laga Dukaameysto oo ku taalla Ukraine\tWararka Caalamka\n[ June 26, 2022 ] Faransiiska oo doonaya in uu iskii u sameeyo sharci dastuuri ah oo Quseeya Caruurta\tWararka Caalamka\n[ June 26, 2022 ] Canug yar oo shan bilood jir ah oo toogasho lagu dilay magaalada Chicago\tWararka Caalamka\n[ June 26, 2022 ] Ruushka oo sheegay in Caasimada London tahay Halka ugu horeeso ee uu duqeenayo\tWararka Caalamka\nHomeWararka MaantaDoorashada Sweden iyo khatarta qaxootiga ku soo fool leh Doorashada kadib..\nJuly 3, 2018 Wararka Maanta, Wararka Sweden 0\nDalka Sweden waxa bisha Semtember haddii ilaahay yidhaa ka dhici doonta doorasho. Haddaba waxan jeclahay in aan ummadda soomaaliyeed ee deggen Sweden uga waramo xaalado khatar ku ah mustaqbalkooda oo ka dhalan kara natiijada doorashada soo socota.\nSweden waxa ka jira afar xisbi oo ilaaliya danaha maalqabeenka oo kala ah, Moderaterna, Center, Kristdemokraterna iyo Liberalerna. Afartan xisbi waxay taariikh ahaan ka soo jeedaan maalqabeenadii, beeralaydii waawaynayd iyo baadariyaashii hore, kuwaas oo danyarta u shaqaysa gumaysan jiray. Ilaa immikana siyaasaddoodu waa in maalqabeenada cashuurta laga dhimo, shaqaalahana aan loo kordhin mushaharka.\nDalka Sweden oo danyartu ay aad ugu dulman yihiin ayaa sannadkii 1889 waxa la aasaasay xisbiga Socialdemokraterna. Intii aanu xisbigani ku soo biirin saaxadda siyaasadda lama ogolayn in uu codeeyo qof danyar ahi, dumarkana looma ogolayn in ay codeeyaan. Xisbigani wuxu baabiiyay takoorkaa codbixinta, waxana dumarka loo ogolaaday in ay codeeyaan 1921. Xisbigani wuxu inta badan hayay talada dalka intii u dhaxaysay 1914 ilaa maanta oo uu talada dalka hayo. Xisbigani wuxu dhisay hal milyan oo guri oo dawladdu maalgalisay intii u dhaxaysay 1960-1970, si dadka danyarta ahi ay u helaan guryo casri ah oo qiimo jaban lagu gali karo. Xisbigani wuxu bilaash ka dhigay caafimaadka iyo waxbarashada ilaa heerka jaamacadda. Wuxu lacag u qoray carruurta, qofka xanuunsanaya iyo hooyada.\nWaxa jira oo kale xisbiga “Bidixda” (Vänsterpartiet) oo la aasaasay markii shuuciyaddu soo baxday iyo xisbiga ilaalinta degaanka (Miljöpartiet). Waa xisbiyo yaryar oo taageeraa Socialdemokraterna. Ugu dambayntii waxa jira xisbiga cunsuriyiinta oo sii xoogaysanaya, kaasoo helay doorashadii hore 13% immikana la filayo inuu helo in ka badan 20%.\nXisbiyada maalqabeenku waxa ay qorshaynayaan in ay la shaqeeyaan xisbiga cunsuriyiinta si ay talada dalka ula wareegaan maadaama ay markaa helayaan aqlabiyadda golaha wakiilada. Maxaa dhici doona markaa? Waxa la joojin doonaa dhammaan qaxootiga soo gala dalka. Waxa la adkayn doonaa qaadashada dhalashada oo lagu xidhi doono in uu qofku shaqo rasmiya haysto, oo uu afka dalka si fiican ugu hadli karo, iyo waliba in uu yaqaano taariikhda dalka. Waxa la mabnuuci doonaa xidhashada xijaabka ee dugsiyada, jaamacadaha iyo goobaha shaqada. Waxa la xidhi doonaa masaajiddada iyadoo marmarsiiyo looga dhigi doono in ay ku tukadaan dad argagixisada taageersan. Waxa uu xisbiga cunsuriyiintu rabaa in carruurta laga qaado waalidiinta diinta islaamka sida fiican u haysta maadaama bay yidhaahdeen carruurtoodu ay noqon karaan argagixo marka ay waynaadaan. Xisbigaasi wuxu bartilmaameed ka dhigtay muslimiinta iyo dadka madaw iyagoo oo odhaya waxa ay mustaqbalka dheer ka beddeli doonaan dalka Sweden midabka cad iyo diinta kiristaanka.\nIyadoo waxaas oo dhan ay jiraan ayay nasiibdarro dad soomaali ahi u sharaxan yihiin xisbiyada maalqabeenka ee raba in ay la shaqeeyaan xisbiga cunsuriyiinta. Walaalka soomaaliyeed waxa la gudboon in uu danta carruurtiisa ka fikiro oo aanu u codayn qof ay isku qabiil uun yihiin oo mustaqbalka carruurteena baabiinaya. Waxa kale oo nasiibdarro ah in soomaali badani aanay codaynba. Ogow haddii aad codayn waydo waxa aad fursad siinaysaa in cunsuriyiintu dalka qabsadaan.\nXisbiga Socialdemokraterna waxa uu 20 sano ka hor heli jiray 40 % ilaa 50% doorashada baarlamaanka. Doorashadii ugu dambaysayna 2014 waxa uu helay 31 %. Saadaasha doorashada soo socotaana waxay tilmaamaysaa inuu heli doono ugu badnaan 25 %. Sababta xisbigani uu hoos ugu dhacay waxa weeyi difaaca iyo ilaalinta qaxootiga, taas oo keentay in dad badan oo iswidhish ahi ay ka guuraan. Waxase nasiibdarro ah abaal la´aanta qaxootiga oo aan gudin abaalka uu xisbigu u galay. Waxan ku boorinayaa dadka soomaaliyeed ee deggen Sweden in ay u codeeyaan xisbiga Socialdemokraterna oo ah xisbiga keli ah ee ka hortagi kara khatartaa ku soo socota mustaqbalkeena.\nAnigu waxan u sharaxanahay golaha degaanka magaalada Örebro iyo golaha gobolka Örebro. Waxa aan ilaa 2010-kii ka mid ahay guddiga siyaasiyiinta ah ee maamula dhismayaasha dugsiyada iyo xannaanada carruurta ee degmada Örebro. Muddadii aan ku jiray guddigan waxa aan ogaaday in ay dimuqraadiyaddu tahay “Ninkii aan hadal hooyadiina qadisay”. Sidaa daraadeed soomaaliyeey waa in aad codaysaan oo aad xuquuqdiina ku ilaashataan codkiina. U codee xisbigaa danyarta iyo qaxootiga difaacaya. Anigana ii codee insha allah si aan u ilaaliyo xuquuqda iyo sharafta soomaalida deggen gobolka Örebro.\nMohammed Ahmad Barkhad (Khadar)\nXisaabiye sare & siyaasi (Senior accountant & politician)\nSweden iyo Finland oo la kulmaya Erdogan Maalinta Talaadada\nRuushka oo Duqeeyay Xaruun laga Dukaameysto oo ku taalla Ukraine\nFaransiiska oo doonaya in uu iskii u sameeyo sharci dastuuri ah oo Quseeya Caruurta\nCanug yar oo shan bilood jir ah oo toogasho lagu dilay magaalada Chicago\nRuushka oo sheegay in Caasimada London tahay Halka ugu horeeso ee uu duqeenayo\nMeydka 17 Qof oo laga helay goob lagu caweeyo oo ku taal Koonfur Afrika\nWar Hada AH: Toogasho ka Dhacday Caasimada Oslo oo 19 Qof lagu Dhaawacay\nDuulimaadka Garoonka Arland Qaar oo la baajiyay Xili Safaf dhaadheer loogu jiro wali\nSweden oo digniin kasoo saartay in loo safro Dal Iiraan laga bilaabo maalinta\nCiidanka Ukraine oo ka baxay Magaalooyin Muhiim ah kadib Duqeymaha Ruushka